Jesús. Aproximación histórica — Eibar.ORG | Eibarko peoria\nHemen zaude: Hasiera / Blogak / Amatiño / Jesús. Aproximación histórica\namat 2007/10/21 18:39\nJosé Antonio Pagolaren eskutik kalean da Jesús. Aproximación histórica (PPC. Madril, 2007). Arrakasta handiz kaleratua, antza, lehen argitalpena irailean eta bigarrrena urrian azaldu arren, hainbat liburudendatara batere alerik heldu aurretik agortu da-eta. Egileak esan bezala, ez da Galileako Yeshúaren biografia arrunta, bi mila urteotan Mendebaldeko erlijioa, kultura eta artea baldintzatu dituen pertsonaiaren nondik norakoa baino. Zertzelada gehiago eskaintzen du Palestinako etnografiaz edo soziologiaz, erlijio-historiaz baino.\nErreakzioz idatzitako liburua. Azken bolada honetan ugari dira Nazareteko Jesusen bizitza gaitzat hartu duten eleberriak eta Pagolaren helburua bat besterik ez da: esoterismoa, zientzia-fikzioa, kazetaritza sentsazionalista eta literatura fantastikoaren gainetik, gaur egungo ikerkuntza historikoa zertan den azaltzea. Liburua erraz irakurtzen da. Ideiak xume samar agertzen ditu eta, aberasgarri, orrialde-oinetan eskaintzen duen xehetasun pila.\nOro har, Pagolaren "musika" ezagun egiten zaigu --adinez baino ez bada ere-- doktrina eta erlijioa eskolan ikasi behar izan genituenoi. Auskalo, ostera, aldez aurretiko informaziorik ez duen gazteriari ez ote zaion mistikoegia edo irudituko. Pagola ez da neutrala. Berak aitortzen du Eliza Katolikoaren ikuspegitik idazten duela eta, behar bada, zenbait pasarteri proselitismo-kutsua dario.\nInteresgarri bezain adierazgarriak, azkenik, amaierako zortzi ezarpenak, historiaz, arkeologiaz, literaturaz eta ikerkuntzaz hainbat oinarrizko datu eta irizpide objektibo eskainiz. Zenbait esaldik Jesús no gozó del apoyo familiar eta analfabetoa izan ote zen susmoak bazterren bat edo beste astindu dezakete.


[ENBIDOA] Begiradak | danbolin\nEzin uka argazkiari begiratuta halako nostalgia puntu bat sentitu ez dudanik. Haurtzaroa etorri zait gogora, zenbat jolas, ilusio eta oroitzapen…Begirada hori sarri bidean galtzen dugu eta kosta egiten da aurkitzea. Ama izateak pixka bat berreskuratzen lagundu didala esango nuke eta haurrekin eta familiekin lana egiteak ere bai. Azken aldian baso eskolen proiektuan murgilduta nabil, naturak eskaintzen dituen onura agortezinak deskubrituz. Komunitatearen indarra eta auzolanaren garrantzia ezin aipatu gabe utzi proiektu honetan. Abiadura biziz doan egunerokoan gelditu eta ezinbestean begirada pausatzea dakar naturak, lasaitasuna haurrengan eta helduongan. Komunitatea aipatu dut eta hor gurera etorri direnekin komunikatzeko eta begirada zabaltzearen beharra sentitu ditut. Agian neu ere Zestoatik Zaldibira joatean horrelaxe sentitu naizelako ere izango da. Herri minez bizi izan naiz zenbait urtetan eta orain ere ezin uka asko akordatzen naizela Zestuataz, baina zerbait galtzen ari naizenaren sentimendua gainditu eta aurrera egitea lortu dut edo horretan saiatzen ari naiz. Bidean jende zoragarriarekin topatu naizelako ere izango da. Lagun batek behin hala esan zidan: Margari, zure herria ez da Zestua edo Zaldibia, zure herria jendea da, harremanak. Zer pentsatua eman zidan, beti pentsatu izan dudalako norbere herriak halako babes bat ematen duela, Zestuan beti ondo sentitzen bainaiz, etxean bezala. Beste herri batera zoazenean, dena da berria eta kosta egiten da ohitzea, onartua sentitzea…eta zer esanik ez herri txikietan. Baina begirada aldatuta, herri berria ere nire etxea sentitzea lortu dut.\nEta adinarena aipatzen dukenez, zer esango diat ba, horri esker ari naukela gauza asko ikasten, motxila hustutzen eta beste modu batean begiratzen, barrurako begirada hori lantzen. Aldaketak onerako izaten direla pentsatu eta aurrera. Niri bizitza aldatu zaidak, herriz aldatu, lanez aldatu eta ama izatean, baina barne begiradari esker, neure herrian sentitzen nauk eta maite ditudanekin inguratuta ere bai.\nBegirada pixka bat luzatuta kanpotik gurera etorri diren hainbat eta hainbat familia datozkit gogora, zer esango ote du Nadia Kerdik bere herriaz, gutaz, nola ote dago bere motxila, begirada…\nPrevious Article [BIDEOA] Noelia eta Felipe Suarezi egindako elkarrizketaren laburpen bideoa\nNext Article [TTAK!] Katalogazioa, ondarea babesteko eta beste begi batzuekin ikusteko


Tronbosi - Wikipedia, entziklopedia askea.\n(«Tronbo» orritik birbideratua)\nTronbosia koagulu batek, tronbo izenekoa, eragindako odol-hodi baten buxadura da, normalean hodiaren horman hazten den ateroma plaka batek eragindakoa. Plaketa edo fibrina agregatuek odol baso bat estaltzen dutenean sortzen den prozesu patologikoa ere honela izendatzen da. Miokardio infartu akutuaren eragilea izan daiteke. Tronboa hormatik askatzen bada, enbolo izena hartuko du eta organismoaren edozein lekutara helduko da odolaren bidez, gehienetan biriketara, enbolia sorrarazteko arrsikuarekin.\nhemopatia, gaixotasun baskularra, vascular occlusion (en)\nembolism and thrombosis (en)\nangiologia, kirurgia baskularra\napixaban (en) , fondaparinux (en) , dabigatran etexilate (en) , clopidogrel (en) , eptifibatide (en) , rivaroxaban (en) eta warfarin (en)\nI80 eta I82\n437.6, 453, 671.5 eta 671.9\nDOID:0060903 eta DOID:0060903\nTronbosia gertatzeko hiru baldintza bete behar dira:\nAlterazio endoteliala: tronbosiaren hasiera da. Basoaren barruko egiturak zirkulazioarekin kontaktuan jartzean, plaketak itsasten zaizkie eta koagulazio faktoreak aktibatzen dituzte. Honek odol koagulazioa abiarazten du eta fibrina eta plaketetan aberatsa den lehen tronboaren eraketa gertatuko da.\nZirkulazio estasia: Zirkulazio geldoa dela eta, lehen tronboari eritrozito eta fibrina geruza berriak itsasten zaizkio. Tronboa hazi egiten da aposizioz, tronbo gorria sortuz. Hau fibrina eta eritrozitoz osatuta dago, plaketa gutxirekin.\nEgoera hiperkoagulatzailea: Substantzia koagulatzaile gehiegi izateak koagulazioa errazten du, esaterako tumoreak dituzten gaixoetan.


About: Gabriel Olaizola\nGabriel Olaizola Gabarain (Hernani, 1891 - 1973) gipuzkoar abeslaria (baxua) eta abesbatza-zuzendaria izan zen. Donostian jarri zen bizitzen Sekundino Esnaolak eskatuta eta Donostiako Abesbatzako kide egin zen 1916. urtean. Hasierako emanaldi arrakastatsuek (Beethovenen IX. sinfonia, Usandizagaren Mendi-Mendiyan, Berliozen Faustoren kondenatzea, Brahmsen Requiema) bidea zabaldu zioten eta Europako antzezleku garrantzitsuetan abestu zuen (Lisboa, Milan, Madril, Bartzelona, Napoli, Paris, Montecarlo, Venezia, Marseilla, Palermo). Antzezlekuetatik erretiratu zenean abesbatzak sortu (Eusko-Abesbatza, Eresoinka, Schola Cantorum) eta zuzendu zituen. Txalo ugari jaso zituen Eresoinka abesbatzarekin, erbesteko urteetan, Belgika, Frantzia, Holanda eta Ingalaterrako hiriburuetan.\nGabriel Olaizola Gabarain (Hernani, 1891 - 1973) gipuzkoar abeslaria (baxua) eta abesbatza-zuzendaria izan zen. Donostian jarri zen bizitzen Sekundino Esnaolak eskatuta eta Donostiako Abesbatzako kide egin zen 1916. urtean. Hasierako emanaldi arrakastatsuek (Beethovenen IX. sinfonia, Usandizagaren Mendi-Mendiyan, Berliozen Faustoren kondenatzea, Brahmsen Requiema) bidea zabaldu zioten eta Europako antzezleku garrantzitsuetan abestu zuen (Lisboa, Milan, Madril, Bartzelona, Napoli, Paris, Montecarlo, Venezia, Marseilla, Palermo). Antzezlekuetatik erretiratu zenean abesbatzak sortu (Eusko-Abesbatza, Eresoinka, Schola Cantorum) eta zuzendu zituen. Txalo ugari jaso zituen Eresoinka abesbatzarekin, erbesteko urteetan, Belgika, Frantzia, Holanda eta Ingalaterrako hiriburuetan. (eu)\nGabriel Olaizola (eu)\nis prop-eu:fundatzailea of


Behe Bidasoako baratze kolektiboa kide gehiagoren bila\n2022-03-24 | Garazi Zabaleta\nDuela zazpi bat urte abiatu zuten Hondarribia inguruko zenbait herritarrek Aldatsa baratze kolektiboa. Iazko urtarrilean, ordea, ekoizteko moduan zenbait aldaketa tarteko, izena ere berritzea erabaki zuten: Sorburu Baratza da geroztik, eta Hondarribiko udalak utzitako 5.000 metro koadroko lursaila lantzen eta kudeatzen dute hogei familia baino gehiagoren artean. “Laburrean, Sorburu Baratza kaletarrek egindako agroekologia da”, azaldu du Aritz Lekuona Rekalde kideak. Ohikoa da herri askotan baratze eremu zabala zati txikitan banatuta egotea; ez da hori Hondarribiko kasua: hemen baratze bakarra lantzen dute kide guztien artean. Kolektiboan aritzea da haien berezitasuna, beraz.\nKontsumo propiorako barazkiak ekoiztea da proiektuaren azken helburua, baina hori baino gehiagorako bide ematen die Sorburuk. “Gutako batzuek besteek baino eskarmentu gehiago dute nekazaritzan, baina denen artean goaz ikasten eta agroekologian sakontzen, esperientzia hartzen”, dio Lekuonak. Urte osorako plangintza egiten dute bospasei lagunek gidatzen duten talde motoretik, laneko ordutegiak eta erein eta landatuko dutena zehazteko. Talde horretaz gain, astean zehar baratzeko lanak egiteko langile bat ere badute, jardunaldi erdian kontratatuta.\n“Asteburuero bazkideak elkartzen gara lanak aurrera eramateko, eta lan ordu kopuruaren arabera ordaindu beharreko kuota ere aldatu egiten da”, azaldu du funtzionamendua. Barazki saskiak larunbatero jasotzen dituzte kideek, baratzean bertan. “Proiektu ‘erdiprofesionala’ da gurea. Bazkide bakoitzak ahal eta nahi duena jartzen du, ez da nahitaezkoa lanera etortzea, baina elkartzen garenean ez dela izaten lanean gelditu gabe eta sufritzen aritzeko. Hamaiketakoa egiten dugu, barbakoa…”. Hondarribiko, Irungo eta Hendaiako herritarrak daude proiektuan, eta adinaren aldetik, zahar nahiz gazte, denetatik dagoela dio kideak.\nBaratzea lantzeko moduan aldaketak egin zituzten proiektuko kideek iaz, eta nekazaritza biointentsiboaren bidean sakontzeko hautua egin zuten, frantsesez maraîchage sur sol vivant –lur biziko nekazaritza– deitzen dutena. “Ez diogu lurrari buelta ematen, eta ongarritzeko simaurra baino gehiago konposta darabilgu, sistema biointentsiboa jarraituz”, dio Lekuonak. Intentsibo hitzak ez du nekazaritza konbentzionalerako darabilgunarekin zerikusirik, kasu honetan. “Gu bezalako proiektu txikiak berez askoz intentsiboagoak gara, eskulanaren aldetik, ongarri organikoen erabileran… eta, gainera, gauzak ongi badoaz, metro koadroko ekoizpen maila handia da. Gezur handia da ekologikoak ezin duenik mundua elikatu”, amaitu du Lekuonak.\nProiektua zabaltzeko helburuz bazkide gehiago lortzeko kanpaina abian dute Sorburuko kideek. 30-35 bazkide arte handitu nahi dute taldea, eta hurbileko jendeari bertan parte hartzeko dei egin diote.


Legealdiaren lehen bi urteen balorazio positiboa egin du Udal Gobernuak — Debako udala\nHasierako hilabeteetan barne lanekin aritzea tokatu zitzaiela esan du alkateak, “hemen bazegoen zer txukundua, zer antolatua eta horri heltzea zegokigun une hartan. Hala ere, aurrera begiratzen hastea zegokigun, eta hala egin genuen, eta horretarako Gobernu Plan bat osatu genuen bost alor nagusitan banatu genuena eta bost alor horien barruan 100 neurri zehatz jarri genituen”.\nPandemiaren eraginez, azken 15 hilabeteek berez intentsua den udal jarduna are intentsuagoa bihurtu dutela ere esan du alkateak. “Hala ere, gure iparrorratza bestelako Deba bat lortzea zen, Deba feminista bat, euskaltzale bat, jasangarri bat, parte-hartzaile bat, eta zentzu horretan urrats garrantzitsuak egin ditugula esango nuke”.\nPertsonak erdigunean jarriz, “bereziki garrantzitsua izan da COVID-19ak eragindako egoerei erantzutea. Horregatik, pandemia aurretik zegoen arrakala soziala handitu denez, hori gutxitzeko neurriak hartu ditugu”, Aritz Larrañagak azaldu duenez.\nHerritarrengandik ahalik eta gertuen egoten saiatu da Gobernua eta bide horretan ezinbestekoak izan dira parte hartzea bera edo parte hartzerako bideak irekitzea eta herritarrekin komunikazio zuzena lantzea.\nItziar Irizarrek lan egiteko moduan jarri du indarra, eragile, alderdi eta auzo udalarekin gauzatutako elkarlanean. Ildo horretan, “bereziki motibatzen gaituen proiektu parte-hartzailea landuko dugu orain, udatik aurrera. Udalerri eta herritar parte-hartzaileagoak sustatzen hasteko lehenengo saiakera landua izango da”, Kalbeton Zumardiaz ari da Irizar.


Arte eszenikoen topagunea - Bizkaiko Hitza\nArte eszenikoen topagunea\n2016, apirilak 01 Albisteak, Bizkaia, Kultura 511\nEuskal Herrian eta euskaraz eginiko arte eszenikoen topagune da Aulesti egunotan: astelehenaz geroztik, martxan da Artedrama. Antzerkia, musika eta dantza uztartu dira jaialdian, eta baita hausnarketa ere. Izan ere, ikuskizunaz gain, laborategia ere bada Artedrama: aktore, zuzendari, antzerkigile eta antzerkizaleentzako topaketa, solasaldi, eztabaida eta hausnarketarako gunea, eta esperimentatzekoa. Antzerkigintzari buruzko ikastaroak ere ez dira faltatu.\nAzken txanpan murgilduta dago XI. jaialdia, baina oraindik badu zer eskaini: gaur gauean, antzeztoki bihurtuko du herriko frontoia. Huts Teatroak Etxekoak antzezlana taularatuko du 22:00etatik aurrera; “Euskal Herriko edozein etxetan gerta daitezkeenak” ikusi ahalko dira, bost euroren truke. Antzerkia amaitutakoan, Errime kontzertu akustikoa izango da gaztetxean.\nRouge Elea taldearen Zuek ikuskizuna izango da protagonista bihar: “Familia memorian egindako zooma”, musikaren, zinemaren eta objektuekin egindako antzerkiaren uztarketa. Plazan jarritako karpan izango dira emanaldiak bihar 17:30ean eta 19:30ean, eta bi euroren truke eskuratu ahal izango dira sarrerak.\nKukai dantza taldeak Gelajauziak ikuskizuna eskainiko du frontoian 22:00etatik aurrera, eta ondoren, Lekittoko Deabruak Antzerki Elkarteko kideek eta K-TUM-K batukada taldekoek ikuskizun ibiltaria egingo dute.\nEtxekoak antzerkia eta Errime kontzertua, gaur. Zuek eta Gelajauziak ikuskizunak eta batukada, bihar.


Jakintza ikastolako jasangarritasun energetikoa hobetuko dute : Irutxuloko Hitza\nJakintza ikastolako jasangarritasun energetikoa hobetuko dute\nJakintza ikastola, Antiguan. (Argazkia: Irekia)\nDonostiako Udalak Antiguako Jakintza ikastolaren eraikineko jasangarritasun energetikoa hobetuko du, errendimendua eta emisioak hobetuz. Hain zuzen, Tokiko Gobernu Batzordeak Climatizaciones Orio S.L. enpresari adjudikatu dio eraikineko beroa ekoizteko eta banatzeko sistemaren erregaia berritu eta aldatzeko proiektua gauzatzeko kontratua.\nGasolio galdara du gaur egun ikastolak, eta gas naturaleko kondentsazio galdara bat jarriko dute horren ordez. 128.638 euroko aurrekontua du proiektuak, eta 60 eguneko epean egin beharko dute.


Txapelketen historia: 1993. Joxerra Garzia - Bertsolari\nTxapelketen historia: 1993. Joxerra Garzia\nTxapelketen historia: 1993. Joxerra Garzia –\nEgaña, plazan bezala txapelketan ere\nTESTUA: Joxerra garzia\nARGAZKIAK: bertsolari aldizkaria eta XENPELAR DOKUMENTAZIO ZENTROA\nEstu hartuta, 90eko hamarraldian Euskal Herriko txapelketa nagusi bi baino ez ziren jokatu: 1993koa eta 97koa. Ez dakit bietako zeinek ote duen berez bertso mailarik onena, baina niretzat askoz garrantzitsuagoa da aurrenekoa, 93koa, eta ahaleginduko naiz horren zergatiak azaltzen.\nArrazoi batzuk, beharbada funtsezkoenak, pertsonalak dira. Zori on edo txarrez, ez dut izan aro modernoko bertso txapelketak entzule soil gisa bizitzeko aukera handirik. Beti bazen zerbait: epaile jardun beharra ez bazen, saioak irratiz edo telebistaz eman beharra… eta horrek izugarri distortsionatzen du bertsoa jasotzeko modua. 1960ko hamarkadakoetan artean gaztetxo nintzen, eta zeharkako erreferentziak baino ez ditut: irratiko emankizunen bat edo beste, eta etxean entzundako kontuak. Uztapideren aldeko giroa zegoen gurean, eta ziur nago hamarkadako azken txapelketan Xalbadorri txistu egin ziotenen sailekoa izango zela gure aitajauna. Harentzat ez zen Uztapidek amari kantatutakoak baino bertso hoberik (1962ko txapelketan). Binilozko LP bat genuen etxean, bertso antologia moduko bat, eta buruz genekizkien hango bertso gehienak. Baina hori beste kontu bat da, niri 90eko hamarkadakoez aritzea eskatu didate eta.\nMendeko azken hamarkadara iristeko, ordea, haren aurreko hamarkadan geldialditxo bat egin beharra daukat nahitaez. 1980ko txapelketak Alemanian harrapatu ninduen, ikasten-edo. Bi kasete bidali zizkidan garai hartan andre-nahi eta orain emazte dudanak, Amaiak, eta haiek ere buruz ikasi nituen gehien-gehienak. Amuriza epaile izana zen 1967koan, eta Arrasateko ikastolan irakasle nenbilela plazaren batean edo bestean ikusia eta entzuna nuen arren, deskubritu txapelketa hartan deskubritu nuen nik Amuriza, munduan beste askok bezala. 1982ko txapelketa da, Euskaltzaindiak antolatutako azkena, entzule soil gisa entzuteko aukera izan dudan bakarra. Alde ederra dago, aretora joan, eseri, hankak zabal-zabal egin, eta datorrena datorrela saioa entzutetik bertso guztiak onak izan daitezela desiratuz entzutera, alde ederra dagoenez. Handik aurrerako txapelketa guztietan beti izan dut eginkizunen bat: 1986koan, lehen fasean epaile eta gero irratiko emankizunen arduradun; 1989an, azkenerako epaile, ordurako Hitzetik Hortzerarekin hasia banintzen ere…\nIritsi gara, kostata bada ere, 1993ko txapelketara. Hitzetik Hortzeraren audientzia eta erreferentzialtasuna handia zen ordurako. Hainbeste, non ETBko nagusiek bertsoa nonahi eta noiznahi ematea nahi baitzuten. Horren aurrean, planto egitea erabaki nuen, Bertsozale Elkartea (artean “Bertsolari Elkartea”) ere nire jarrerakin ados zegoela. Berez, Euskadi Irratiko plantillakoa nintzenez, irratira itzultzeko erabakia hartu nuen, eta hantxe eman nuen aste pare bat. Azkenean, Elkarteak hala eskatuta, bertso programarekin jarraitzea erabaki nuen, baina horretarako plantillakoa izateari utzi eta autonomo gisa aritzea beste biderik ez zidaten ETBko nagusiek utzi.\nTirabira horiek alditxartuta ekin nion Hitzetik Hortzeraren 1993-94 sasoiari. Urrian hasi eta urtea amaitu artekoa, nagusiki txapelketako saioekin osatu genuen, eta ezin dut aipatu gabe utzi une larri hartan sekulako laguntza eskaini zidala txapelketako epaile batek, Antton Kazabonek.\nTxapelketan parte hartzekoak zirenen artean Jon Sarasua ageri zen. 1991n, Gipuzkoako txapelketan zenbaitek tongotzat jo zuten intsumisio ekintzaren ostean, airean zebilen zalantza, benetan parte hartuko ote zuen. Telebistako programari begira ere garrantzitsua zen, oso, Jonek parte hartzea. Zalantza areagotzeko, hortxe zegoen Jon Sarasuak 1992ko apirilaren 25ean kantatutako bertsoaldia, plazei agur esateko despedida zirudiena: “… bertsolaritzan oso zaila da / beti egotea tinko; / ja ez nauzue inoiz gehiago / plazaz plaza ikusiko”. Hori bertsoaldiko lehen bertsoan; bigarrenean, berriz, hauxe: “Bertsolaritzan, nere ustetan, / gaur antzerki gehitxo dago, / ta uste nuen zerbait bazela / hori baino barrurago. / Sei urte luze pasa ditut ta / hartu makina bat trago; / nere ustez asko aguantatu dut, / baina ezin dut gehiago, / zuek antzerkia nahi duzue ta / hortarako prest ez nago”. Jakina, bertsolaritzak beti (orain arte behintzat) izan duen benetan-txantxetan joko horrekin, inork ez zekien hura Jonen benetako despedida ote zen, edota Mikel Mendizabalek jarritako gaiari emandako erantzun jolastia.\nKontuak kontu, txapelketa hasteko zorian zela uko egin zion Jon Sarasuak bertan parte hartzeari. Patu puta zer den, haren ordez Aitor sartu zen, Jonen anaia, ordezko zerrendan buru-buruan zegoen eta.\nArrazoi pertsonalak albora utzita, esango nuke txapelketa hasterako bertsozale gehien-gehienek faborito argi eta garbia zutela: Andoni Egaña. Amurizarena ustekabekoa izan zen 1980an (ez hainbeste 1982an), eta esan liteke Amurizaren proposamena txapelketari esker ezagutu eta zabaldu zela. Egañak, berriz, plazaz plazako jardunean egina zuen bere aldarria (1986 eta 1989ko txapelketetan ere bertsoaldi gogoangarriak eginak zituen baina). Aurreko bi txapelketetan ez zegoen faborito garbirik, 1993koan bai. Lagun batek esan zidan istripu latza beharko zuela txapel hura Andonik ez ateratzeko.\nPlazan bezala, Hitzetik Hortzeran ere izar nagusi bihurtua zen Egaña, eta gogoan dut kritika zorrotzak jasan nituela hori dela eta. Plazako jarduna asko sofistikatu zen 1990eko boomarekin, eta Andoni edozertara egokitzen zen: ofizio biak berari eman eta mikrofono banatan kantatu; atzekoen auskalo zer ezaugarriak bana-banaka aletu… Egokitu bakarrik ez, horrelako lan bihurrietan sekulako maila ematen zuen Egañak. Bertsoaldi horietako asko buruz dakizkit nik, eta ez dira gutxi 1990etik 1993ra bitartean kantatutakoak (gerokoak ere asko dira, hala ere).\n1993ko txapelketari dagokionez, final aurreko bertsoaldi batek bereziki hunkitu ninduen. Abenduaren 8an izan zen, Bilbon, eta gaia honako hau: “Une honetan zuretzako telegrama hauxe jaso dugu. Honelaxe dio: `Eskerrik asko, xarmagarria zara. Laster arte. Kattalin´”. Zazpi puntuko hiru bertso eder kantatu zituen Andonik, egoera zehazki zein zen azken bertsoaren amaiera arte deskubritu gabe: “Ene bihotzeko Kattalin, / nik jokatu nahi nuen fin (bis); / IHESA duzu, eta goxatzen / egin dut hainbat ahalegin, / arantza artean bizi den hori / lore artean hil dedin (bis).\nBertsotan bikain aritzea berez zaila bada, are zailagoa da bikaintasun horren barruan estilo propio bat markatzea, eta esango nuke Egaña izan zela horretan (ere) aitzindari nabarmena. Horregatik ere bada 1993ko txapelketa niretzat bereziki garrantzitsua, plazan erakutsitako bertsokerari txapelaren bedeinkazioa eman ziolako. Hortik aurrerakoa kontu jakina da: haren osteko hiru txapelketak ere Egañak irabazi zituen. Une historikoa zela esango nuke, adjektibo hori hain higatua ez balego. Bereizkuntza batekin: une jakin bat, jeneralean, a posteriori bihurtu ohi da historiko. Egañaren kasuan, gehienok susmatzen genuen luzaroko erregetza izango zela Andonirena.\nLausotuta neuzkan txapelketa hartako xehetasun asko eta asko, eta liburuetan begiratuta argitu behar izan ditut. Egañarekin batera, Euzkitze, S. Lizaso, Iturriaga, Sorozabal, J. Enbeita, Peñagarikano eta A. Lopategi aritu ziren finalean, eta hurrenkera horretan sailkatu ziren. Artean, goiz eta arratsaldez zortziak aritzen ziren, ez zen buruz buruko saiorik egiten. Finalerako sailkatzetik gertuen Igor Elortza, Iñaki Murua eta Aitor Sarasua geratu ziren. Ari zen finkatzen hamarkadako bertsogintzari eutsiko zion bertsolari kuadrilla.\nGogoan nuen bertsolariek egin beharreko lanekin ere gorabeherak izan zirela, baina hori ere paperetan begiratu behar izan dut. Goizeko saioan, bakarka, 9 puntuko txikian aritu behar izan zuten bertsolariek (orotariko gaiekin, gainera: gosea, Lazkao Txiki…). Bitxikeria bat: arratsaldeko lehen lana, ofizioka jardutea zuten bertsolariek, hamarreko moldean… baina bikote bakoitzak aukeratzen zuen hamarreko handian edo txikian aritu. Ofizioko beste lan batean, Iparragirre abila dela doinuan aritu behar zuten nahitaez. Eta arratsaldez, kartzelako lanerako bi gai eman zitzaien aukeran: parkeko bankuarena eta zezen plazaren inguruko larrean dagoen zezenarena. Iturriagak eta Lizasok bankuarena aukeratu zuten, gainerako seiek zezenarena. Ez dut sekula behar bezala ulertu izan hautu horren zergatia, baina garbi dago plaza arrunteko bertsogintzaren sofistikazioak bere isla izan zuela txapelketan ere.\nPlazan ez ezik, txapelketetan ere sekulako maila eman izan du beti Andoni Egañak. Aipagarriena, aldiro estrategia berriren bat eramaten zuela. Niretzat aipagarriena, kopla zaharren moldea nola edo hala baliatuz egin zituen bertsoaldi gogoangarri haiek dira, esan beharrekoa esan aurretik metafora bidez giro berezi eta egokia sortzen zuten haiek (ardagai-sabai-talai-hil kanpai; ruleta-buelta-zer gerta-beteta). Txapelketatik kanpo, Luis Ocaña txirrindulariari kantatutakoa ere horrelatsu: “Geure buruen txotxongilo, ta / sarri besteren titere; / ustez antuxun ginenak ere / bihurtzen gera titare…”. Berak Jose Luis Ansorenari propio eginarazitako doinua erabiltzen zuen gehienetan horretarako, zazpi puntuko ahapaldietan. Nik dakidala ez zen hori 1993ko txapelketarako hautatu zuen estrategia nagusia, baina txapelketa hartakoa da nik txapelketa batean zuzenean sekula entzun dudan bertsoaldirik onena.\nFinalean izan zen, 1993ko abenduaren 19an, Donostiako Belodromoan. Bertsoaldi haren bi ezaugarrik are meritu handiagoa ematen diete, nire aburuz, Egañaren bertsoei. Bata, ez zela bakarkako bertsoaldia izan, Jon Enbeitarekin ofiziotan egindakoa baizik: “Andoni, senarra; eta Jon Enbeita emaztea. Biok zarete fededunak. Zuen semetxo bakarra, gaixotasun baten ondoren hil da. Amari, ezbehar honi aurre egiteko, fedeak ematen dio indarra. Aitak, orain bere zalantzak ditu”. Enbeitaren bertsoak ere onak dira, baina ezin hemen denak sartu, eta Andonirenak ere bi baino ez ditut aldatuko (Egañaren lehena eta hirugarrena, bertsoaldiko lehena eta bosgarrena):\nEz zen handia, inola ere,\nZein puta degun patua:\ngure ume sakratua…\nLotan al zeunden, ene Jaungoiko\nhain haurtxo otzana?\nHossanna eta hossana,\nhainbat alditan esana…\nfededun izana. (bis)\nBigarren ezaugarria, seiko txikiak izatea. Batzuetan besterik ematen badu ere, molde txikian eta zazpi errima baino gutxiagotan ere osa litezke bertso zirraragarriak.\nAndoni Egañak sekulako ekarpena egin dio bertsogintzari, horretaz ez dago dudarik. Ekarpen horrek zainak bertso tradizioan dituela ere argi eta garbi dago, ordea. Horregatik iruditu zitzaidan ezinago egoki eta esanguratsua Andonik bere txapela Lazkao Txikiri eskaintzea: “… goizean goizik Lazkao Txiki / aipatu dute, nolanahi. / Zuen txaloak beretzat dira / nere txapela ere bai”.\nUrte hartako apirilaren hiruan hila zen Lazkao Txiki, eta zortzi hilabete geroago Egañak txapela hari eskaintzeak zentzu betea zuela iruditu zitzaidan orduan. Hogeita lau urte pasa dira, baina oraindik hala iruditzen zait.\nTags: 1993 andoni egaña bertsolaritzaren historia historia txapelketen historia Txapelketen historia: 1993. Joxerra Garzia


Gaza Amal Euskaraz by UNRWA Euskadi - issuu\nIlustrazioa: Susanna Martín Testuak: Susanna Martín eta UNRWA Euskadi Edizioa: Susanna Martín 2016ko urria, Bilbo UNRWA Euskadi/Palestinako errefuxiatuentzako Nazio Batuen Agentzia\nwww.unrwaeuskadi.org Argitalpen hau Garapenerako Lankidetzaren Euskal Agentziaren diru-laguntzarekin egin da.\nArgitalpen honen edukiak ez dute zertan bat etorri behar Garapenerako Lankidetzaren Euskal Agentziaren iritziekin.\nCC by-SA lizentziapean argitaratutako edukiak: Creative Commons\nSARRERA PALESTINA ESKUALDEA Otomandar Inperioaren barruan egon zen lau mendez, Lehen Mundu Gerrara arte. 1922. urtetik Britainia Handiak izan zuen aginte politikoa palestinar lurraldean. Aldi horretan, judutarren immigrazio-ﬂuxua izan zen eta, ondorioz, gatazka ugari sortu ziren. 25 urtez britainiarren agindupean egon ondoren, Palestinako egoera demograﬁkoa erabat aldatu zen: erroldan 725.000 bizilagun zeuden 1922an, eta 1946aren amaieran ia 1.850.000 ziren. Biztanleria judua 56.000 lagunekoa zen I. Mundu Gerra amaitzean, eta 1946an, berriz, 608.000 biztanle ziren.\n1947an, indarkeriazko egoera betean, Britainia Handiak Nazio Batuen esku utzi zuen Palestinako arazoa. Egoera horretan, estatu askoren iritziz, lurraldea zatitu eta estatu arabiar bat eta estatu judu bat eratzea zen konponbiderik onena. Baina beste batzuek ez zuten zatiketarik nahi. Azkenean, 1947ko azaroaren 29an, Nazio Batuen Batzar Nagusiak 181 (II) ebazpena onartu zuen, Palestina hiru zatitan banatzea proposatzen zuena: estatu judua, estatu arabiarra eta nazioarteko erregimen baten pean egongo litzatekeen Jerusalem. Haatik, 1948ko maiatzaren 14an, Ben Gurion-ek, gerora Israelgo lehen ministro izango zenak, Israelgo Estatua aldarrikatu zuen. Alde bakarreko aldarrikapena izan zen eta estatu mugakideekin gerra piztu zen: Jordania, Egipto, Libano eta Siriarekin. 1949an aurkarien arteko armistizio-akordioa lortu zen. Israelek Palestinaren zatirik handiena bereganatu zuen, Jordaniak okupatutako Zisjordania eta Egiptok hartutako Gazako Zerrenda izan ezik. Gerra horretako armistizioan ﬁnkatutako mugari lerro berdea esaten zaio. OCHAren mapan oinarritua. 2015ko Atlas humanitarioa.\nGerraren ondorioz biztanleria palestinarraren exodo masiboa gertatu zen, Nakba izenarekin ezagutzen duguna (â€œhondamendiaâ€? arabieraz). Horrela, 1949. urtearen bukaeran, 726.000 lagun inguruk, Palestinako bertako biztanleriaren erdiak, euren etxeetatik alde egin zuten, inguruko herrialdeetan (Jordanian, Libanon eta Sirian) eta Palestinako beste eremu batzuetan babeste aldera (gaur egun Zisjordania eta Gazako Zerrenda esaten dieten horietan). Gerrak ekarritako larrialdi-egoeraren aurrean, 1949ko abenduaren 8an, Nazio Batuen Batzar Nagusiak UNRWA sortzea onartu zuen, Palestinako biztanleria errefuxiatuari laguntza humanitarioa, aterpea, babesa, hezkuntza, osasuna eta bestelako gizarte eta garapenerako zerbitzuak eskaintzeko berariazko Agentzia. Agentziak 1950eko maiatzaren 1ean ekin zion lanari, gaur egunera arte berrituz joan den hiru urterako mandatuarekin. Ordutik, UNRWAk bost eremutan egiten du lan (Jordanian, Libanon, Sirian, Gazako Zerrendan eta Zisjordanian), eta Palestinako 5 milioitik gora errefuxiaturi eskaintzen dizkie zerbitzuak. Jendetza hori da, hain zuzen, erbestean denbora gehien daraman biztanleria-talde errefuxiatua. Bost eremu horietan UNRWAk kudeatzen dituen 58 errefuxiatueremuetan bizi dira aipatutako biztanleetatik milioi eta erdi lagun.\nArabiarren eta israeldarren arteko 1967ko gerraren amaieratik, Zisjordania eta Gazako Zerrenda Israelen okupazio militarraren pean daude, hori dute erregimen juridikoa, Nazioarteko Zuzenbide Humanitarioaren aurkakoa. 1993an, Israelek eta Palestina Askatzeko Erakundeak (PAE) Oslon sinatu zituzten Itunetan, bakea lortzeko bide-orria ďŹ nkatu zuten, eta baita epe jakin batzuk ere Israel lurralde okupatuetatik joan zedin. Akordioen harira Palestinako Aginte Nazionala (PA) sortu zen, administrazio-erakunde autonomoa, Israelek utziko zituen lurraldeak modu mugatuan eta behin-behinekoan gobernatzeaz arduratuko zena. Okupatutako Palestinako lurraldetik agintari israeldarrak poliki-poliki alde egiten joateko sinatu zituzten Osloko Itunak, baina hori ez da inoiz gertatu. Israelen okupazio-politikak eta jarduerak direla medio, Palestinako errefuxiatuek etengabe jasaten dute giza eskubideen urraketa. Biztanleriak nahitaez alde egin beharra areagotzen ari da eta jendeak bere etxeak galtzen ditu, arrazoi hauek medio: Israelgo armadak 6\neta kolonoek Zisjordanian eragiten duten indarkeria, legez kanpoko kokalekuen eraikuntza gero eta handiagoa, lurralde barruan mugitzeko murrizketa ďŹ sikoak (Hesia, Israelgo militarren kontrol guneak, etab.) eta burokratikoak (toki jakin batzuetara sartzeko baimenak, etab.), eta sarrerak lortzeko etxeak eta egiturak eraistea. Testuinguru horretan, biztanleriaren askotariko behar humanitarioei egin behar zaie aurre, eta gero eta gehiago dira laguntza humanitarioaren mendeko diren bizilagunak.\nGazako Zerrenda Gazako Zerrenda, kostaldeko gune txikia, 1,8 milioi lagunen bizilekua da, eta horietatik 1,2 milioik Palestinako errefuxiatuestatusa dute. Munduan den biztanleria-dentsitate handienetakoa du (4.000 bizilagun baino gehiago km2 bakoitzeko). Palestinako milioi erdi errefuxiatu baino gehiago bizi dira UNRWAk Gazan kudeatzen dituen 8 esparruetan. 2005. urtera arte Israelek ďŹ sikoki okupatuta izan zuen Gazako Zerrenda. Baina urte horretan Israelek bere armada erretiratu zuen bertatik, eta kolonoen bi kokaleku desegin zituen. Ordutik aurrera modu eraginkorrean okupatuta du Zerrenda, aireko, itsasoko eta lurreko espazioa kontrolatuta eta gaur egun indarrean dirauen blokeo sozioekonomikoaren bidez. Israelen eta Egiptoren kontrolpean dauden hiru muga-pasabidek oztopatzen dute Gazatik kanporako bidea: Erez eta Kerem Shalomekoek (Israel) pertsonak eta ondasunak kontrolatzen dituzte; Rafahkoak (Egipto), berriz, pertsonak. 2007ko ekainaz geroztik itxita dago palestinar guztientzat Israelekiko mugako Erezeko pasabidea, larrialdi medikoetarako eta nazioarteko erakundeetako langileentzat izan ezik. Egiptorekiko mugan dagoen Rafahko pasabidea, berriz, aldian behin zabaltzen dute, Egiptoko agintarien onespenarekin betiere, bai sartzeko, bai irteteko. 7\nBlokeoa hasi zuenetik, Israelek hainbat eraso militar egin ditu Gazako Zerrendaren aurka, eta palestinar biztanleen eta bereziki emakumeen bizi-baldintzak nabarmen kaltetu dituzte. 2008ko abendua eta 2009ko urtarrila bitartean Israelek “Berun urtua” izeneko eraso militarra egin zuen Gazan, hiru astez luzatu zen eta 1.400 palestinar hil eta 5.000 zauritu zituen. 2012ko azaroan, berriz, “Defentsazutabea” eraso militarra egin zuen, zortzi egunetan 158 hildako, 1.269 zauritu eta\nOCHAren mapan oinarritua. 2015ko Atlas humanitarioa.\n12.000 lagunen bizileku-aldaketa eragin zituena. 2014ko uztailean eta abuztuan “Hegi babesgarria” izeneko eraso suntsitzailea egin zuen Israelek Gazan. 50 egunetan, 1967tik izandako etxeen eta azpiegitura zibilen eraispenik handiena burutu zuen. Erasoak 1.492 zibil palestinar hil zituen eta 1.500 haur utzi zituen umezurtz, guraso bat edo biak gabe, adineko ugari gelditu ziren bakarrik eta ia 800 emakume alargun. Beste 11.200 lagun zauritu zituen. Eraso horretan 151.000 etxe baino gehiagotan kalteak eragin zituzten eta beste 18.000 suntsituta gelditu ziren. 2015. urtearen amaieran, bizilekua aldatu behar izan zuten familietatik % 15 bakarrik itzuli ziren konpondutako euren etxeetara. Beraz, 90.000 lagunek beste leku batzuetan bizitzen jarraitzen zuten, laurdenak kaltetutako euren etxeen hondakinen artean. Erasoaren ondorioz, Gazako helduen herena eta adin txikikoen erdia trauma osteko estresak jota daude.\n2017an 50 urte beteko dira okupazioa hasi zenetik eta 10 urte blokeoa abian denetik.Israelek Gazako Zerrendan ezarrita duen blokeoak laguntza humanitarioaren menpe utzi ditu bertako biztanleen % 80. Gazako biztanleek murrizketak dituzte ondasunak esportatu eta inportatzeko, pertsonen joan-etorrirako, arrantzarako lurralde-urak erabiltzeko (6 itsas milia dituzte, Osloko Itunetan 20 hitzeman bazizkieten ere), eta baita laborantzarako lurrak eskuratzeko ere. Egoera horrek garapen ekonomikoa eragozten du, inbertsioa urrunarazi, biztanleria geograﬁkoki eta sozialki isolatzen du, eta langabezia maila altuak, elikadura-ziurgabetasuna eta laguntzekiko mendekotasuna iraunarazten ditu. Horrenbestez, aurrekaririk gabeko krisi humanitarioko egoera sortu da Gazako Zerrendan. 8\n900.000 lagun baino gehiagok pairatzen dute elikadura-ziurgabetasuna, eta Gazako biztanleen % 40 inguru erabateko pobrezian bizi da, egunean 3,5 dolar baino gutxiagorekin. Langabezia-tasa % 41,5ekoa da Gazako Zerrendan, eta arazoa bereziki larria da emakumeen artean (% 63,6 langabea da). Bestalde, oso baxua da Palestinako emakumeen partaidetza-tasa lanindarrean (% 19,4), gizonezkoenarekin alderatuta (% 71,5). Halaber, emakumeek eskura dituzten lanpostuetako asko sektore ez-formalekoak dira; hau da, nekazari, jostun edo elikagaien saltzaile aritzen dira, lan-baldintza duinik gabe. Gazako Zerrendan 90 litro ur kontsumitzen da eguneko eta pertsonako, OMEk gomendatzen duen 100 litroko mailaren azpitik, beraz. Gainera, uraren kalitatea eskasa da. Gaza urez hornitzen duen akuiferoaren % 90 baino gehiago kutsatuta dago, ez ditu betetzen giza kontsumorako nazioarteko estandarrak; 2020rako akuiferoak duen kaltea itzulezina izango dela aurreikusi dute. Ondorioz, txorrotako ura asteko egun batzuetan eta ordu jakinetan bakarrik dago eskuragarri. Erregai-eskasiak egunean 18-20 orduko argindar-etenaldiak eragiten ditu, eta horrela oso zaila da oinarrizko zerbitzuak eskaintzea. Argindar-etenaldiek, funtsezko botiken faltak eta osasun-laguntzarako ekipamenduak sartzeko zailtasunak arriskuan jartzen dute Palestinako biztanleen osasuna, batez ere emakumeena, haurdunaldiarekin lotutako arriskuak direla eta. Okupazioaren eta blokeoaren ondorioak ez dira berdinak gizonentzat eta emakumeentzat, mutilentzat eta neskentzat. Izan ere, egoera horri emakumeen aurkako beste bazterkeria modu batzuk gehitzen zaizkio, bizi diren gizarte patriarkalaren ondorioz; eta genero-indarkeria, herentziarako eta jabetzarako eskubidea ukatzea edo mugatzea, nesken ezkontza goiztiarra eta beste pairatu behar izaten dituzte. Horrela, emakume batek gizonak jasoko lukeen herentziaren erdia edo herena jasotzen du, esaterako. Aurrean dituzten ezbeharren gainetik, emakume palestinarrak beren gizartea eusten eta eraikitzen duten funtsezko zutabeak dira.\nGaza Amal Euskaraz


| Ezkontza inposatuak eta emakume behartuakeuskaljakintza\nBy Nadia Perez on 2012(e)ko azaroak 8 in gizartea, orokorra\nAzkeneko urte edo hamarkadetan, emakumeen eskubideen aldeko borrokak aurrera pauso handi bat eman duela esan dezakegu. Hau, ordea, herrialde batzuetan baino ez da begiztatzen: Marokon esaterako, bertako zigor kodea dela eta, gizon bat libre gera daiteke bere karguetatik emakume bat bortxatzean, emakume horrekin ezkontzea onartzen badu.\nHau tradizioak duen indarragatik gertatzen da: emakumeari pairarazitako sufrimendua ahazten eta aurrera eramaten laguntzeko eta bere ohorea ez galtzeko. Hafida Elbaz, Emakumeen Solidaritate Elkarteko arduradunak, ordea, ez du horrela ikusten: “Hau tranpa bat besterik ez da, bortxatzaile hauek libre gera daitezen”.\nHonen guztiaren adibide da Maroko iparraldeko Larache herriko nerabe baten kasua. 2012ko martxoaren 3an, 16 urteko neskatoak bere buruaz beste egin zuen, 10 urte zaharragoa zen bortxatu zuen gizonarekin ezkontzera behartu ondoren. “Horrelako kasuak, Marokon, nahi genukeena baina ohikoagoak dira. Batez ere, nekazal eremu eta toki pobreetan, analfabetismoaren zama izurgarria den lekuetan” azaltzen digu Zahra Wardani feministak.\nIstorioa duela urtebete hasi zen, gaztearen familiak gizonaren bortxaketa salatu zuenean Tangerreko auzitegian. Dena argitzeko, bi familien artean erabaki zuten, epailearen onespenarekin, onena hauek ezkontzea izango zela. Neskatoak azkenik, arratoi pozoia hartzea erabaki zuen bere senarra zenaren etxean, ordura arte ezkongaiaren eta honen familiaren aldetik jasan zituen tratu txarrak eta bere aitaren bazterkeria gehiago onartu ezinik.\nAntzeko kasua izan zen duela gutxi komunikabideetan argitaratu zutena. Afganistango neskatila gazte batek bi hauen artean hautatu behar izan zuen: kartzelara joan ala bera bortxatu zuen mutilarekin ezkondu. Berak argi dio benetan aukeratzeko libre izango balitz, ez zela inolaz ere ezkonduko.\nHala ere, argi dago aipatutako hau herrialde azpigaratu horietan gertatzen direnenetatik tanta bat besterik ez dela. Legea aldatzea ezinbestekoa da Amina izeneko neskato honi gertatutakoa ez errepikatzeko. “Zailena, aldiz, jendearen pentsamendua aldatzea da; denbora asko behar da eta esfortzu handi bat eskolen, komunikazioen eta familien aldetik” salatzen du Wardanik.\nAbout Nadia Perez\nView all posts by Nadia Perez →\n"emakumeen egoera", arazoak, gizartea\nGaur zugatik eta bihar nigatik


Jadar - Wikipedia, entziklopedia askea.\n44°32′N 19°25′E / 44.53°N 19.42°E / 44.53; 19.4244°32′N 19°25′E / 44.53°N 19.42°E / 44.53; 19.42\nJadar (serbieraz: Јадар, jǎːdar ahoskatua) Serbiako lurralde bat da. Osečina inguruan hasten da, lurralde malkartsuan. Bi azpilurraldetan banatuta dago: Jadar Garaia, Osečina inguratzen, hau Radevina lurralde handiagoko zati izaki, eta Jadar Beherea, Podrinje lurralde handiagoaren zati delarik. Jadar Beherearen hiriburua Loznica herria da. Herri hau, ez da Jadar ibaiaren inguruan aurkitzen, ibai honetatik 10 kilometro hegomendebalderantz baizik.\nLurralde hau, Jadar ibaiaren haranean dago, Vlašic, Cer, Gučevo eta Sokolska Planinako mendiek inguratua. Jadar Beherea, lurralde baxua da. Bertako ekonomia, batik bat, nekazaritzan oinarritzen da. Jadar Garaia, berriz, meatzaritzaren lurralde garrantzitsua da (Zavlaka eta Bela Crkvako antimonio mehatzeak daude).\n1914ko abuztuan, Lehen mundu gerra hasi berria zela, serbiar armada eta Austriar-Hungariar inperioaren arteko gudurik garrantzitsuenak, Jadar ibaian gertatu zen. Serbiarrek lortu zuten garaipena. Gudu hau, Cerreko Gudua bezala ezagutua izan zen, eta indar aliatuen lehenengo garaipena izan zen, Lehen Mundu Gerraren barnean. Marš na drinu izeneko serbiar ereserki alternatiboak, gudu honetan izan zuen bere jatorria.\nSupermanen komiki eta filmetako kryptonita mearen konposaketa kimiko zehatza duen minerala, jadarita, lurralde honetan aurkitua izan zen, bertako mehatze batean. Adierazitakoaren arabera, mineralak, aurkitua izan zen tokiaren izena hartu zuen, jadarita, alegia.\nOrriaren azken aldaketa: 6 uztaila 2020, 19:33.


Iturri ederra, 127 urte. | baztango haizegoa\n« Agotak, betiko baztandarrak.\nJavier Ciga 2.0 (bilduma). »\nIturri ederra, 127 urte.\nMartxo bukaeran, Elizondon, Ahaztuen plaza berrian, iturri berri bat inaguratu zen, Mendeurrenaren iturria eta Elizondon ta Baztanen zihuraunitz egonen den Elkarte zaharrenaren omenez erikia izan da. Elkartea Iturri-Ederra Ur Elkargoa da eta 1887an Elizondarrak batzarrean bildu eta Etxaide ta Berro arten Iturri Ederra izeneko iturburutik (manantiala) ura ekartzea erabaki ondoren, sortu zen.\nIturria Baztango harri gorri zinzelatuaz egiña dago eta Elkartearen historiari, begi-keiñuz beteta. Itxuraz, garai batean gaur egungo Ziga margolariaren plazan (Ribot plaza lehen) batzen baten, antza du, baita ere agertzen diren bi datak, harras garrantzitsuak Elkartearen historian izan direnak, bata 1888koa, ura iritsi zen urtean ta bertzia 1912-2012 Lehenengo estatutuaren siñaduraren ehun urteak, zeren 1987an ezin zenez ehun urte ospatu edo iturria patu, garai artako udaletxearekin harreman zalla ta komplikatua zegoenez, (aspaldiko kontua) eta ondorioa 1912tik ia ia etortzen zena, aprobetxatu dute nahiz eta 2010an egon, ehun urte luze hoiek nabarmentzea. Inagurazioan elkartekideak eskeinitako aperitifa eta elkarteko Juan Migel Ormat langilea omenduz gain, Pedro Mari Esarteren “Iturri-Ederra fomento de Elizondo” ( 1998koa) liburua oparitzen zuten. Liburuan, argi aipatzen da Elkarteko “ura” ez dela joan beti urbide goxo, lehun, ezti ta errexetik, baitzik batzutan urbide hoiek uher, zikin ta nahasitik joan da, zeren 123 urteko ibilbide luze hontan denetatik pastu izan da.\nArestian erran dugunez bezala 1887 erabaki zuten ura ekartzia eta hortarako, auzolan bitartez 1888 ura iritsi zen, lanen gastuak 25.304 pezetakoak (152 €) izan zen eta herritarrek emandako diruakin ordindu zen, baita ere aipatu, Jaime Urrutiak 10.000 pzta eman zula eta ez zen izan bere bizitzan eman zuen diru bakarra zeren baita ere eman zuen bi lixutoki egiteko, elizako organoa erosteko… eta1890an 15.000 pzta emanen du Elizondoko errotan (Riboteko etxean ta Abastosko plazan artean, liburutegi berria izan behar dena, dagon eraikina) uraren bidez elektrizitatea sortzeko behar den tresneria erosteko eta urte hortik aintzin, Elizondo izan zen Nafarroako lehenengo herria argindarra publikoa izan zula, ta 1897an errotan sortutako elektrizitatea 48 lampara argitzen zitun eta gañera dohainik!. Nahiz eta ur publikoa eta argindarra publikoa (Elektra de Elizondo) lehenengo urteak eskutik joan, 1930an argi hornidura pribatizatuko da (Errotaren sozioak). Hori ez da gertatuko Iturri-Ederra ur elkargoarekin nahiz eta bertze aferak izan.\nIturri-Ederrak hasieratik, uraren kudeaketaz gain, baita lixutokia publikoak eta iturri berriak itea, berritzea, eta zaintzea hardura artu zuen eta horrela pastu ziren urteak, 1912an lehenego estatutoak siñatzen diren artio. Urte hontan elkartea osatzen da ta argi gelditzen da, bere funtzio bakarra Elizondo uraz hornitzea dela eta merkataritzan efekturik izan gabe. Estatutuetan aipatzen da elkarteak, kargu eginen dela herriko iturri, lixutokiz ta askaz ta Jaime Urrutien ta Martin Plazaren etxeak (herriko “bienechores” bezala) ura dohainik izago dutela betiko berek eta bere oinordekoek. Baita, herriko alkatea, Elkarteko presidentea izanen dela (inportantzia haundikoa hau 80. hamarkadan gertakariendako) eta “superavita” baldin bada dirua herrirako gastatuko da, santiagoko bestetarako, zuhaitzak landatzeko, garbitasun publikoan…1913 uholdeak ondoren elkartea 706,55 pzta eman zuen Eguzki kaleko (Braulio Iriarte) ibaiko etsia ereikitzeko, udaletxeal 1.000 pzta emanez.\nGautzak lasai joaten dira, bitxikeri batzuk kenduta, adibidez 1922ko akta batian irakurtzen ahal den bezala, Elkarteko presidentea Agustin Erramuzpe erabakitzen dula, 1912an itzandako presidentea eta estatutuen egiletako bat Pedro Albaiterok, ez baldin batzuen ordaintzen urte haietatik honako fakturak ura moztuko ziotela. 1925rtio Elkarteak ura dohainik eskeintzen zion Ignacio Garmendiren lurrun-auto empresari, urte hartan erabiltzeaz uzten bai da lurrun-auto hoiek. Bitxikeriak aparte 1922tik 1926arte prozesu garrantzitsu bat irekitzen da bailaran eta Iturri-Ederra elkarteari arestian aipatutako Udaletxearekiko harremanetan eraginen diola eta bien arteko elkarbitzitza zalla izanez. Alde batetik Baztanen ordenantza berriak idazten dira, ordenantzen inguruan bi idei desberdin agertzen dira, bat “zentralista”, baztango herriek galtzen dutela nortasun juridiko guztia eta bertzea Herriek udal funtse haundiagoa izatearen nahia, aukera hau da Elizondoko gehienak nahi dutena, nahiz eta ondarrean “zentralista” aurrera atera.\n1926an Jakinez ordenatza berriekin Elizondoko herriak ez zuela izango ongitasunik ,zeren handik aurrera munizipalak izanen ziren, hau da, Baztango udaletxeaurenak. Garaiko Elkarteko juntak Iturri-Ederra elkartea legalizatzen dute, erregistratuz “registro zibilan”, noski aipatuz zein ziren bere ongitasunak, haien artean Iturri-ederra eta Bunbulleko iturburuak. Baztango Udalak legalizazio honen aurka eginen du erranez elkarteko ongitasunak munizipalak direla.\nUrteak aurrera joanen dira eta ura pixkanak-pixkana Elizondoko etxe guztietara iritsiko da, 1927an Txarreneara,1928an Santiagoko kalean falta ziren etxeetara Maitenea hasitik (Ikastolaren parkeko iskinean) Datuzelaiko Jauregiartio (Ranault inguruan) 1932 Agerreako Egati landetxeara, 1936an Udaletxeko eraikiñara, 1944aan Santiago Esarteren abere-hiltegi berrira, Antzanbordako Isestia etxera… 40.hamarkadan arazoak badira etxeko pisua altuetara iristeko eta etxe berriekin batera ura murrizten da eta bertze iturburutik (Maistruzar) ura ekartzea proiektatzen da, eskaera udaletxetik bueltatzen zaie, erranez “memoria” eta planoakin aurkeztu beharra dela. Proiektua ez zen aurrera atrako.\n1959an elkartea zorpetuko da, Bunbulleko iterburutik Iturri-ederrako iturburura eramandako sareen lanak dela ta aurrekoetik zeukanakin zorrak 75.000 pztara igotzen dira, Elizondoko herriak 16.000 pzetako mailegua maten dio,1962 zor guztiak ordainduz. (Argazkian Antzanbordako ur-biltegia).\n1963an Antzanbordako Katalinkonea zelaian errentan artzen da eta oraindik funtzionatzen duen urbiltegia ereikitzen da ta 1965an herriko etxe guztietan ur-kontadorak izanen dira. 1966 estatuto berriak siñatzen dira eta Iturriagako iturburua, Alzua inguruan erosiko da.\n1967an Baztango udala Angel Mari Hugalde alkate bezala dela, berriz saitzen da ur horniduraren munizipalizatzea, horretarako baliatzen da erranez gobernu zibilari, elkarteak erabiltzen duen iturburuak munizipalak direla (ordenantzak erraten duen bezala) eta gañera Udaletxeak ura ordaindu behar dula, oren ondorioz, bada ezpada elkarteak udaletxeari uraren fakturak ez zion pasatuko gehigo. Baina gauza ez da lasaitzen eta 1968ko uztailaren 24an (Santio bezperan) deitzen dio elkarteko presidenteari Jose Ugalderi (elkarteko presidentaz gain, osasun zinegotzia zen) aipatzeko, Elizondoko herria hornitzen zuen ura kutsatuta zegoela, salaketa gezurrezkua edo faltsua izan zen zeren kanpotik etorritako teknikoen arabera, uraren azterketan dena ongi zegola atra zen.\nHarreman zalla hauek aurrera inen du urte hainitzetan eta 1975an elkarteko junta berria Ana Mª Marin presidentea zela erabakitzen da Elizondoko igerileku munizipalari kontadoreak jartzea nahiz eta ezertarako balio zeren iñoiz ez zuen udaletxeak fakturak ordaindu. “Mal royo” honen puntu altuena edo nagusiena 80 hamarkadan izan zen. 1983an saitzen da udaletxeari ura kobratzea, ez dute 1968tik ordaintzen eta zorra 1.143.294 pztara iristen da, gehienbat igerilekuen urarengatik. 1984an Merkatuko iturria konpontzeko, desarmatua izan zen, aldatu behar ziren platerak Hernaniko taller bati enkagartzen den bitartean, iturria, Elizondoko tailler batean gordetzen da, lan hauek Elkarteak iten zun betidanik ta gañera musutruk, baina kasu hontan udaletxeak “guarda” batzuen bitartez tallerrtik iturria artzen du eta udaletxean gordetzen du. Garai haietan Udaletxeak ur hornidura sare propio in nahi du, horretarako udalak bere iturburuak dauka Maistruzarrekoa (Iturri-Ederrako proiektu zaharra ta aurrera atra ez zena) Arla errekakoa eta Agozpe kanalakoa, ondarrean bai Nafarroko Gobernua eta bai Aguas del Norte atzera botako dute proiektoa. 1985an, udaletxeak fakturak ordaitzen segitzen ez zuenez, elkartea Arizkuneneako kultur-etxeari ura moztea, erabakitzen du (ondarrian ez dute moztuko). Urte artako junte batzarre nagusia gogorra izan zen eta bazkide batzuk elkartea desegitea aipatu zuten (udaletxearen aldeko partaideak zirenak). 1987an udaletxea galdu zuen elkartearekin zeukan auzia eta kondenatua izan zen zeukan zorra ordaintzea, interesa ta guztikin eta epaiketaren gastuak ere. Urte hartan Elizondoko alkate-jurado Mª Pilar Munarriz zen eta 1912an siñatutako estatutoetan azaltzen zen bezala, elkarteko presidenta izatea eskatu zuen, baita era berak aukeratu zun diruzaina ta sekretarioa eta Elkarteko kontu korrontea blokeatu zun. 1987ko Martxoaren 30an batzar nagusi bat in zen Pierrot diskotekan elkarteko presidentea aukeratzeko, 259 bazkide agertu ziren eta kriston iskanbila egon zen, denek batera hitz egin zuten, hitz txarrak ta itsusiak…lotsagarria ta ondarrian ja, ez zen presidentea aukeratu, nahizta Mª Pilar Munarriz elkarteko presidenta bezala berak bere buruari izendatu eta batzar nagusiak konbokatu arren…Benetako junta generala Batzar nagusi hori ilegala zela erranez (ta benetan zen, zeren Pili Munarriz aukeratua ez zen izan, behinpin botuen nagusitasunekin) Apirilan 11ko batzar nagusia konbokatzen dute presidentea aukeratzeko, eta 276 botokin (ta txuriz bi papeleta) Remigio Lizasoain aukeratua atra zen.\nHau dena, elkarteak 100 urte betetzen zuen urtean gertatu zen, normala da ehun urte hoiek omentzeko iturria ez izatea eta urte batzuk itxaron behar, horain arte, (harremanak udaletxearekin desberdiñak direla) eta 123 urteko, Elizondoko Iturri-Ederra Ur elkarteak behar duen oroigarria izan dezala eta zer baino hobe, iturri bat izatea, Mendeurrenaren iturria…\nGertakizun historikoak-n argitaratua | Laburpen hitzak Elizondo | Utzi erantzun bat


Olga de Soto “A Project Made of Voices”. Bulegoa z/b ekimenaren egonaldi-programa. - Bulegoa z/b\nLehen egonaldia: 2017ko maiatzaren 8tik 12ra – Azala, sormen-gunea (Lasierra)\nBulegoa z/b ekimenak arte- eta ezagutza-ekoizpenari laguntzeko egonaldien programa berria abiarazi du hainbat fase eta mailatan.\n2017an Bulegoa z/b-k gonbidatu egin du Olga de Soto koreografoa A Project Made of Voices (Ahotsez egindako proiektua) garatzera eta dantzaren historiaren inguruan hark egindako ikerketetan bildutako soinu-materiala berreskuratzera.\nBi egonaldi-epe eskaini dizkiote. Lehenengoa, maiatzaren 8tik 12ra bitartean, Azala sormen-gunean izango da, Arabako Lasierra herrian, eta Azalak Proklama#10 ekimenaren barruan antolatutako mintegiarekin eta proiekzioarekin uztartuko da. Bigarren fasea Bulegoa z/b ekimenak Bilbon duen gunean lekutuko da udazkenean zehar, eta proiektuaren aurkezpen publikoa egingo da bertan.\nA Project Made of Voices Olga de Sotok azken urteetan garatu duen lanetik loratu da. 1932an estreinatutako lan batetik abiatuta, proiektua kulunkan dabil gorputz-memoriaren azterketa, dantzaren historiarekin lotutako ikerkuntza eta pertzepziozko memoriaren azterketaren artean.\nZenbait urtez bildu den eta elkarrizketa asko (frantsesez, ingelesez, gaztelaniaz eta alemanez) dituen audio-artxibo zabal batetik abiatuta, A Project Made of Voices ekimenaren helburua da aztertzea koreografoari ahozko dokumentuaren gaineko lanean sakontzeko, eta aztarna, oihartzuna, erresonantzia eta sedimentua bezalako gaiak ikertzeko aukera emango dioten formak.\nA Project Made of Voices lanean, De Sotok bi lan-ildo urratuko ditu. Lehenengoan esanahiaren eta zentzuaren kontua izango da ardatza, objektu dokumental bat irudikatzeko. Bigarrenean, ahotsa materia fisiko bezala esploratuko du, arrazoibideen eta kontaeren norabidearekiko tarte bat hartzea eragiteko asmoarekin, jolasean ibili ahal izateko hitzekin, hizkuntzarekin, azentuekin, tonuekin, intonazioarekin, eta objektu abstraktu baten kontzeptuan barneratzeko.\nOlga de Soto koreografoa eta dantza-arloko ikerlaria da; Valentzian jaio zen eta Bruselan bizi da. Angerseko Dantza Garaikideko Zentro Nazionalean lizentziatu zen, Valentzian eta Madrilen dantza klasikoa, dantza garaikidea eta solfeoa ikasi ondoren.\nHaren sormen lanak 1992an hasi ziren, eta 2000. urtearen hasieraz geroztik memoriaren eta arte eszenikoaren eragina aztertzen ditu gehienbat, horien erabilgarritasuna eta iraunkortasuna, bi ardatzetan finkatuta: Lehenengoan ardatza gorputzaren memoria aztertzea da, eta bigarrenean Dantzaren Historia arakatzen da obra jakin batzuk ikusi dituzten ikusleek eta interpretatu dituzten dantzariek obrekiko duten pertzepzioaren eta oroimenaren bitartez; horretarako, dokumentu ugari interpretatu, bildu eta sortu ditu: dokumentu testualak, ikonografikoak, ahozkoak eta ikus-entzunezkoak.\nHaren lana hogeiren bat herrialdetan erakutsi izan dute, eta maiz gonbidatzen dute hainbat unibertsitatetan tailerrak eta hitzaldiak ematera edo haren laneko metodologia partekatzera. 2013an Belgikako Autore eta Konpositore Dramatikoen Elkartearen saria jaso zuen Arte Eszenikoen kategorian, bere ibilbide osoagatik, eta bereziki Kurt Joossen Der Grüne Tisch -Mahai berdea– lanaren inguruan egindako ikerkuntza- eta sormen-lanagatik.\nJarduera hau Azala sormen-gunearekin elkarlanean gauzatuko da.


Etxegabeekin erakundeek duten "utzikeria" salatu dute Barakaldon - Bizkaiko Hitza\nEtxegabeekin erakundeek duten “utzikeria” salatu dute Barakaldon\n2020, otsailak 14 Albisteak, Bizkaia, Gizartea 86\n“Gutxienez 30 pertsonak egiten dute lo kalean”. Barakaldoko datuak dira. Berri Otxoak plataformak eman zituen abenduan, eta orain bereak egin ditu Barakaldoko Elkarrekin Podemoseko zinegotzi Marivi Freirek. Datuoi helduta udalak eta Bizkaiko Foru Aldundiak darabiltzaten politikak salatu dituzte EH Bilduk eta Elkarrekin Podemosek. Bizkaiko datuei ere erreparatu diete. Izaskun Duque EH Bilduko batzarkideak eman ditu xehetasunak: “Egun etxerik gabe daudenen kopurua duela hamar urtekoa baino handiagoa da. Bilbon eta Ezkerraldean 250 bat lagunek egiten dute lo kalean”. Egoera hori dela eta, erakundeen “utzikeria” salatu zuten asteazkenean, Barakaldon egin zuten agerraldian. Etxegabeen beharretara egokituko diren neurriak eta baliabideak eskatu zituzten.\nFreirek gogora ekarri duenez, aldatzen ari da etxegabeen profila. Batetik, gero eta gazteagoak dira. Horrez gain, gero eta emakume gehiago bizi dira egoera horretan, eta etxegabe atzerritarren kopurua ere areagotuz doa. Azken aldagai hori kezkagarritzat jo du Duquek: “Etxegabe gazteen kopuruak gora egin du. Etxerik gabeko atzerritarren %80 gazteak dira. Etxerik gabe geratu aurretik, gazte horien %21ek adierazi zuten adingabeentzako harrera zentro batean bizi zirela”. EHUk oraintsu aurkeztutako ikerketa baten datuak oinarri hartuta emandako azalpenak dira. “Aldundiaren zaintzapean egondako adingabeak ziren. 18 urte betetzean, ordea, ume horiek kalean geratzen dira. Horrek esan nahi du diputazioa zerbait gaizki egiten ari dela, zaintzapean zituen gazte horiek babesik gabe, bereziki Bilboko eta Ezkerraldeko kaleetan lotan geratzen direla kontuan hartzen badugu”.\nIsrael Escalante Elkarrekin Podemoseko batzarkideak salatu du administrazioak ez direla euren lana egiten ari: “Ez dituzte bermatzen oinarrizkoak diren eskubide sozialak. Utzikeria horren bidez, behartsuenak gero eta okerrago egon daitezen eragiten dute. Berdintasunik eza gero eta nabarmenagoa da”.\nZehazki, Barakaldora begira ere jarri dira. Salatu dute udalak ez dituela egokitu larrialdietarako laguntzak gizartean sortzen ari diren behar eta errealitate berrietara. Barakaldon har litezkeen zenbait neurri proposatu ditu Maria Solar EH Bilduko zinegotziak: “Etxebizitza sozialen parkea hobetu daiteke; bikotekideengandik bereizitako pertsonen, adinekoen zein gazteen artean partekatutako etxebizitzak susta daitezke; gizarte langile gehiago jarri behar dira, gizarteratze prozesuan laguntza eskaini ahal izateko; eta enplegurako diru publiko gehiago bidera daiteke edo gurea bezalako eskualde zigortuentzako planei hel dakieke”.\nAsteko Gaiak 709\nIritzia: Larrialdi egoerari aurre egiteko, auzodefentsa eta auzo-boterea\nHerria musikaz ehuntzen\n"Ziur gaude guztion artean lortuko dugula egoera konpontzea"\n"Urak diru asko mugitzen du. Askorentzat, negozio bat da"


Kultura arloa 2022ko Sanmartzialetarako lana aurreratzen hasi da – Irunero\nPosted on 2022(e)ko martxoak 3 by Irunero\nIrungo Udaleko Kultura Arloa 2022ko San Pedro eta Sanmartzialetako programazioa osatzeko lehenengo lanak egiten hasia da dagoeneko. Baldintzak egokiak badira bakarrik ospatuko dira jaiak, baina, edonola ere, gaur egun, Arloak hiru lan ildo ditu zabalik:\nJaietako kontzertuetan parte hartu nahi duten bertako taldeek eskabidea helaraz diezaiokete Udalari. Gero, aurkezten diren taldeen zerrenda bat prestatuko da, eta herritarren esku utziko, haiek bozka dezaten.\nBesteak beste, taldeek baldintza hauek bete beharko dituzte lehenengo aukeraketan parte hartzeko: taldekideen % 50 gutxienez Irunen erroldatuta egotea, 60 minutuko gutxieneko errepertorioa bermatzea eta kontzertu egunetako batean (ekainaren 18an, 25ean edo 28an) jotzeko moduan egotea. Adinari dagokionez, ez dago inongo baldintzarik.\nEskakizunak betetzen dituzten eta prozesuan parte hartu nahi duten taldeek oinarriei erantsitako izen emate orria bete beharko dute –udal webgunean eskuratu dezakete dena, www.irun.org helbidean–, eta cultura@irun.org helbide elektronikora bidali, martxoaren 13rako. Informazio gehiago lortzeko, berriz, Kultura eta Kirol Arloaren bulegoetara jo dezakete, Urdanibia plazako 6 zenbakiko etxabera, edo 943505410 telefono zenbakira deitu. Aukeratuak diren taldeek 1.200 euro kobratuko dituzte.\nNolanahi ere, pandemiaren unean uneko egoerara egokituko dira ospakuntza bera eta behin betiko programazioa.\nKartela diseinatzeko sariketa\nJaietako kartela diseinatzeko sariketaren oinarriak ere onartu dira. Interesdunek Amaia Kultur Zentroan aurkez ditzakete beren lanak, apirilaren 12tik 22ra bitartean.Beste urte batzuetan bezala, batzorde artistiko batek aurkezten diren lan guztien arteko lehenengo aukeraketa egingo du, eta, azken fasean, herritarrek irabazlea bozkatuko dute. www.irun.org helbidean eskuratu daitezke sariketan parte hartzeko baldintza eta eskakizunak ezartzen dituzten oinarriak.\nKultura Arloak idazki bat bidali die hiriko kultur eta kirol entitateei, jaietarako proposamenak egitera gonbidatzeko. Martxoaren 24ra bitartean bidal daitezke proposamenak, baina pandemiaren egoeraren araberakoa izango da aurrera eramatea edo ez. Interesdunek Herritarrentzako Arreta Zerbitzuaren egoitza elektronikoaren bidez (udal webgunearen bidez) aurkez ditzakete beren proposamenak, edo Zerbitzuaren bulegoetara bertara jo, eta, gero, teknikariek balorazioa egingo dute.\nPosted in LABURREANTagged Bertako taldeak, irun, irunero, Irungo Jaiak, jaiak, Jaietako programa, Kartela, Kultura arloa, Proposamenak, sanmartzialak


Adi-Iturrunburu-Beodegi Sorogainetik 2017-12-06 | Ruta Aurizberri, Navarra (España)- GPS track\nAdi-Iturrunburu-Beodegi Sorogainetik 2017-12-06\nNoiz igoa 8 de diciembre de 2017\nBisitak 173, kokapena 10\nSorogainera gerturatu naiz ibilbide zirkular eder bat burutzeko asmoarekin. Azken elurteak mendiak zuritu egin ditu eta aukera ezin hobea dut antizikloiari esker egun dotorea igarotzeko. Goizean goiz Sorogaineko aterperaino joan naiz eta bertan kotxea utzirik zenbait gailur bisitatu nahi ditut. Ibilbide luzea dut aurretik, kontutan izanda elur-hautsa nagusi dela.\nIbilbidearen luzera: 15,5 km eta guztia burutzeko 7 ordu eta 46 minutu eman ditut. Eguna haizetsua eta hotza egon arren, eguzkia lagun izan dut eta honek argazki ederrak egiteko beta eskaini dit.\nSorogaineko aterpetik goizeko 9etan atera eta errepidetik apur bat jarraitu behar izan dut Odiako errekarekin topatu arte.\nEguneko aurren izpiak basoaren zuhaitzei disdira berezia ematen diote.\nErrepide utzi eta ezkerretatik zutoin bat dagoen puntura iritsiko naiz. Bertatik Odiako errekaren trokan barneratzeko.\nAzken ilargi betea super-ilargia deritzana izan denez, oraindik argi anitzekin ageri da zeruan, mementu bereziak argazkien bidez jasotzeko aukera eskainiz.\nOdiako errekatxoaren tronkan barna, hotza nabaria da.\nOdiako errekatxoa eta Adi gibelean.\nErrekatxoa bertatik zeharkatu behar da.\nAurrerago hesi batekin topo egingo dut eta hortik aurrera troka estutu egiten da.\nOndoren errekatxoa zeharkatzeko zubi bat izango dugu eta maldak handitzen hasiko dira.\nOraindik errekatxoa gertu izango dugu zati batez eta berriz zeharkatu beharko dugu baina oraingoan aunitz estuagoa delarik.\nHortik aurrera mendi magaletan barneratuko gara Agatungo mendi-lepora iristeko.\nGEHIAGO IRAKURTZEKO: http://mendikosterak.blogspot.com.es/2017/12/adi-gorostabizkar-iturrunburu-beodegi.html\nAdi mendiko gailurra\nEgun honetako aurreneko mendi-lepoa. Odiako errekako trokatik igota.\nSorogainek aterpea. Txangoaren hasiera eta bukaera gunea.\nUrepelera doan errepidea bertatik pasatu egiten da.\nBeodegi mendiko gailurra\nEguneko azken mendi-lepoa. Sorolepo eta Lanotegiren artekoa. Trikuharri mordo bat dago bertan.\nErrepidetik ezkerretatik irten pistara. Baina zuzen jarraitu apur batez zutoina ikusten den lekurantz\nZutoina dagoen puntuan ezkerretatik Odiako erreka alderat\nIrosti mendi-lepotik gertu, Gorostobizkarretik jaitsi eta bunkerra baino apur bat lehenago ezkerretara joan Adiko ipar magala zeharkatzeko.\nPistatik jaistean zuzen edo apur bat eskuinetik Sorogainerako bidea da.\nSorolepotik jaisteko, eskuinera hesiaren aldamenetik. Edo gaurko kasuan zuzen mendi-leporak jaisteko.\nBeraskoain mendi-lepotik eskuinera pista hartu Sorogainera jaisten dena.\nAdi mendiko mendi-ertzaren hasieran P lerroko defentsa bunkerra dago. Bertze mendi-ertzean ere halako bat dago.\nIrosti mendi-lepotik gertu dagoen bunkerra\nOdiako errekatxoa zeharkatu beharreko gunea. Nahiko zabala da baina kontuz.\nAgataungo mendi-lepora iritsi aurreko hesia zeharkatzeko puntua\nIrostiko mendi-lepoa. Urkiagatik datorren bidea hona ateratzen da.\nJaitsierako pistan topatuko dugun iturria\nOdiako errekan barna langa edo hesia gainditzeko gunea\nSorolepo mendiko gailurra\nAdi eta Iturrunburu arteko tontortxoa\nIturrunburu aurreko tontorra\nOdiako errekatxoa zeharkatzeko topatuko dugun zubi bakarra\nKaixo, zure lagunak ibilbide interesgarri hau topatu du Adi-Iturrunburu-Beodegi Sorogainetik 2017-12-06 https://eu.wikiloc.com/ibilbide-senderismo/adi-iturrunburu-beodegi-sorogainetik-2017-12-06-21424412 Ondo izan, Wikiloc | Rutas del Mundo


Juan Diego Botto: Konpromisoaren irria — Gaztezulo\nJuan Diego Botto: Konpromisoaren irria\nJuan Diego Botto: Konpromisoaren irria https://www.gaztezulo.eus/albisteak/juan-diego-botto-konpromisoaren-irria https://www.gaztezulo.eus/@@site-logo/logoa.png\nOso goiz ezagutu zituen ihesa eta erbestea Juan Diego Bottok. Bi urte besterik ez zituen Videlaren Argentina iluna atzean utzi zuenean. Amarekin eta Maria arrebarekin egin zuen ihes Espainiara. Aitak, ordea, ez zuen hain zorte onik izan. "Desagertu" egin omen zen. Askatasuna maite zuten argentinar gehienen patu gordin berbera nozitu zuen Diego Fernando Bottok. Eufemismo polit batez mozorrotutako hilketa koldarra, alegia.\nCristina Rota ospetsua da Juan Diego Bottoren ama. Maria Botto aktore iradokitzailea da, berriz, bere arreba. Amaren antzerki eskola entzutetsuan aktore modura hezi eta hazi zen Juan Diego Botto. Geroago, Uta Hagen zorrotzaren eskolan findu zuen bere artea. Gaztea den arren, ibilbide oparoa egin du dagoeneko zinemaren munduan. Montxo Armendarizen "Historias del Kronen" mingotsak egin zuen ezagun. Adolfo Aristarain argentinarraren "Martin (H)" ederra da, baina, bere filmik esanguratsuena. Bertan, aktore aparta dela erakutsi zuen estreinakoz.\nAzken sasoian ez ditu bere zinema proiektuak behar bezala aukeratu. Hala eta guztiz ere, nabarmentzeko moduko interpretazioa egin zuen duela ez asko "Silencio roto" sentiberan. Zinema adina maite du antzerkia. Zinema baino areago, beharbada. "Rosencrantz & Guilderstern han muerto" antzezlanarekin, hain zuzen ere, arrakasta handia erdietsi zuen iaz.\nIxila, herabea eta idealista da Juan Diego Botto. Glamourzalea denik, ostera, ezin esan. Galtza bakeroak eta artilezko jertseak jantzita baitaramatza ia beti. Neska-lagunik ez duela dioen arren, Ana Rayo aktorearekin irteten ari da egun. Bere konpromiso bakarra, ordea, politikoa da. Militante komunista izateaz gain, makina bat kausa sozialen aldeko borrokalari nekaezina baita mutila. Bihotzarekin pentsatzen duenez gero, kolore gorrikoa du pentsamendua. Idealista xaloentzat garai ekaiztsua den arren, baikortasuna aldarrikatzen du. Bere irria, konpromisoaren irria ez ezik, itxaropenaren irria ere delako.\nIzena: Juan Diego Botto Rota.\nJaiolekua: Buenos Aires (Argentina).\nNeska laguna: Ana Rayo aktorea.\nJanaririk gustukoena: Gnocci.\nEdaririk gustukoena: Ardoa.\nFilmik maiteena: "A Streetcar Named Desire" (Elia Kazan).\nPertsonaia historiko bat: "Che" Guevara.\nMusika talderik estimatuena: The Beatles.


Auzoak - Aia\nAlde zaharra udalaren erdian dago, Pagoeta mendiaren ekialdeko magalean. Bertan gurutzatzen dira Asteasurako, Oriorako eta Zarautzerako errepideak. San Esteban eliza da eraikin nabarmenena. Etxeak biltzen hastean, herria antolatzeko 4 ardatz hartu ziren oinarritzat: Iturri kalea, Sartalde kalea, Joan Etorle kalea eta Aitzpea kalea. Kale horiek elizaren ondoko plazan egiten dute bat. Elizaren nagusitasuna, bere altueragatik ez ezik, kokapenarengatik ere bada. Izan ere, kareharrizko muinoan —harri trinkozko harresi bat— dago, lekurik garaienean. Alde zaharra ere harresi horren gainean dago.\nAlde zaharrak, oro har, batasuna dauka, tradizio historikoari jarraituta baitaude eginda eraikin gehienak. Ezaugarri modernoak dituzten eraikinak ere badaude; pilotalekua, esaterako. Herri pribilegiatu honetan denbora oso poliki igaro dela pentsa daiteke.\nAlde zaharra Pagoetaren magalean badago ere, Aiak azalera handia du, eta bertan sakabanatuta daude hamaika auzoak.\nErdigunearen inguruan bi auzo daude: Arrutiegia eta Kurpidea. Arrutiegiako baserriak arkitektura tradizionaleko eredu onak dira (Gorostiola, Zulaika, Manterola-Erdi, Armendi). Kurpidean Ernio-txiki gailurra dago, Pagoetaren magaletik Aiako hegalak ikusteko talaia ezin hobea. Bertako baserrien artean, Jonsansoro, Azpitarte eta Zinkunegi-saletxe baserriak dira nabarmentzekoak.\nKurpidearekin Etxetaballa eta Iruretaegia auzoek egiten dute muga. Etxetaballa oso haran ederra da, eta Pagoetako eta Iturriotzeko magaletako hamar baserrik osatzen dute. Iruretaegia auzoa Oriorako bidean dago, Ernioren magalean, eta bertako etxeak elkarren ondoan daude. Baserri askotan herri arkitekturako eredu asko aurki ditzakegu. Horien artean, Iturriotzeko Benta da nabarmentzekoa, bai arkitekturagatik bai garrantzi historikoagatik.\nOriorantz jaistean, alde batean Olaskoegia daukagu. Bi errekastoren artean dago eta Orioraino iristen da. Inguru honetan dago Altxerriko Kobazuloa (Laurgain auzoa), bertan Paleolitoko grabatu eta pinturak daude oraindik. Bestalde, Oriotik hurbil, Ubegun Industriagunea, inguru honetako industrialde garrantzitsuena.\nBeste aldean Andatza auzoa dago. San Pedro izenaz ere ezagutzen dute askok, izen bereko XVII. mendeko baselizagatik. Garai batean burdinolak zeuden bertan. Aristerrazu baserria da nabarmentzekoa. Azken urteotan asko aldatu da ingurune hau, bai hazkunde demografikoa izan duelako bai paisaia aldatu egin delako. Izan ere, etxebizitza berriak eta enpresa handiak eraiki dituzte bertan.\nOriorako bidean Santio Erreka auzoa dago, Andatzaren ondoan. Inguruko burdinoletarako mineralak zeramatzaten ontziek atrakatzeko portua eta manufakturatutako burdina kargatzeko lekua bertan zeuden. Santiago baseliza bertan dago oraindik, eta berak ematen dio izena auzoari. Arrazubi burdinolaren arrasto sakabanatuak ere badaude. Hori zen garai bateko garrantzitsuena, bere portua eta lonja baitzeuzkan. XVIII. mendean izan zuen goraldirik handiena, aingurak egiten hasi zirenean. Fermin de Gilisagastik patentearen jabe egitea lortu zuen, eta Arrazubiako lehenengo burdinola jarri zuen. Azken urteotan, Andatzan bezala, biztanle kopurua asko handitu da bai industria garapenagatik bai Oriotik hurbil egoteagatik.\nZarautzerako bidea hartuta, Laurgain daukagu. Aiako auzorik handiena da, azalerari dagokionez. Pagoeta mendian hasten da, eta kostalderaino iristen da. Altxerriko kobazuloak dira bertako lekurik ederrenetakoa. Auzoaren jatorria Laurgaineko leinu etxearekin lotuta dago. Laurgain jauregiak, errepidearen ondoan, dorretxea izan zela erakusten dute: bere saeterak, leiho konopialak, leiho bikoiztuak eta abar. Atzerago, bi eraikin daude: San Migel eliza (dorre barrokoa, eta multzoa osatzeko, Apaizetxea) eta Bizkar baserria (izen bereko muinoan). Laurgainen Pagoeta Parkeko lekurik esanguratsuenak daude.\nAltzola auzoak Pagoetako Parkearen gainerako lur eremua hartzen du. Altzola leku bakarti eta bukolikoa da, eta oso berandu lortu zuen, Urdanetatik barrena, errepide probintzialekin lotura izatea. Horri esker, bere harresien artetik ezkutukoaren xarma berezia suma daiteke oraindik. San Romanen omenezko elizaz gain, bi eraikin nabarmentzen dira paisaia horretan: bata, Altzolako garai bateko komentua (gaur egun, Moja-Etxea); eta bestea, Gipuzkoako Foru Aldundiaren behitegia (erdigunearen ondoan).\nAltzolatik gertu Urdaneta auzoa daukagu. Bertan, San Martin Elizaren ondoan, zenbait etxe daude elkarren ondoan. Gaur egun, Zarautzetik barrena irits daiteke bertara, baina orain dela gutxi ez zuen errepiderik. Beraz, ordura arte ekonomia beren buruak hornitzeko jardueretan zegoen oinarrituta, ia erabat itxia, eta auzoak herri txiki-txiki bateko zerbitzuak eskaintzen zituen: eliza, apaiza, hilerria, pilotalekua, eskola, maisu-maistra, taberna, etab. Alameda markesak izan ziren auzo honen jabe.\nAzkenik, Aiako erdigunetik urrutien eta Zarautz eta Getaria gaineko talaia modura, Elkano auzoa daukagu. Zarautz omen zen eta bertan eraiki omen zen Zarautzeko aurreneko eliza; San Pedro, hain zuzen ere. Badirudi nekazari auzo honek Aiako tradizio historiko luzeena duela, XI. mendeko dokumentu batzuetan aipatzen baita.


'La señora de la madera' minisailaren estreinaldia, urriak 5, ETB2n | EITB telebista\n'La señora de la madera' minisailaren estreinaldia, gaur, ETB2n\nMaitasuna eta traizioa, leialtasuna eta erremina, boterea eskuratzeko familia barruko borrokak… horiek eta gehiago ageri dira Elly Seitz izeneko emakume kementsuaren bizitzari buruzko istorio honetan.\nETB2 estrena este domingo 'La señora de la madera'\nGaur, La señora de la madera minisaila estreinatuko du ETB2k. Marcus O. Rosenmüller zinemagileak zuzendu zuen 2012an, eta Christine Neubauer aktorea da protagonista nagusi ekoizpen alemaniar honetan. 2013an, Monte-Carloko Telebistaren jaialdian, minisail onenaren saria jasotzeko hautagai izan zen.\nGerraostean, Alemanian izandako lehenengo emakume enpresarietako batek, Elly Seitz izenekoak, gainditu behar izan zituen oztopoak kontatzen ditu. Senarra hil izana egotzi zioten, eta semeak amaren aurka deklaratu zuen. Hori izan zen gainditu behar izan zuen oztopo larriena.\nBigarren Mundu Gerraren ondoren, Alemania berreraikitze prozesuan murgilduta eta ekonomia suspertzen hasita zegoela, Oihan Beltzeko egur-enpresa bateko batzordeko presidente aukeratu zuten Elly Seitz. Gogor egin behar izan zuen Ellyk familiaren negozioaren buru egiteko. Kargu horretarako bozketa egin behar izan zutenean, ordea, ezusteko bat gertatu zen. 1944an Ellyk Alfred Brauer senar ohia hil zuela esan zion ezezagun batek telefonoz Fröbe inspektoreari, eta atxilotu egin zuten. Gainera, semeak amaren aurka deklaratu zuen lekuko gisa.\nGaldeketa amaigabea izan zen, eta Fröbe inspektoreak, arrazoi pertsonalak tarteko, bereak eta bi egin zituen Ellyk hilketa aitor zezan. Galdeketa gogor hartan, Ellyk bere bizitza oso errepasatu zuen, senarrarekin izandako maitasun istorioa, familiaren enpresa aurrera ateratzeko egindako lan handia eta bere ingurukoen aintzatespena jasotzeko borroka gogora ekarrita.


Euskalerria Irratia 2017-05-10 14:05 Politika Nafarroa\n>Asun Olaetxea Kontuen Ganberako presidenteak agiri ikuskatzaileak esandakoa berretsi du: "Irregulartasun zantzuak daude eta fakturak bi aldiz kobratu zirela dioten dokumentuak".\n>Parlamentuan ikerketa batzordea eratzeko gero eta babes handiagoa dago alderdien artetik.\nBukatzeko,azaldu duena Kontuen Ganberari fiskalak hasi duela ikerketa fasea. Dokumentazioa eskatu diola Kontuen Ganberari, batez ere kontratazioen tramitazioetan izan daitezkeen irregulartasunak aztertze aldera eta fakturen duplizidadea. Gobernuarekin ere bildu dira Manu Aierdi eta Isabel Elizalderekin eta Agrupacion Ultzamak informazio notariala eskatu die.\nIgor Calzada: "Akatsa da independentistek zerrenda bakarra ez osatzea Katalunian"\nCANeko bi zuzendari ohirentzat hamarna urteko espetxe zigorrak eskatu dituzte iruzurragatik\nPatxi Zabaleta: "Arturo Campión ez zen arrazista izan"\nLan Eskaintza Publikoetarako 566 plaza izanen direla aurten iragarri du Gobernuak\nLaukoaren babesa izan du Barkosek; oposizioa gogor aritu da Gobernuaren kontra\nUxue Barkos: "Kaosaren diskurtsoen gainetik kohesio soziala eta ongizatea berreskuratzera jo dugu"


MOJA SALESIANOA IZATEA – Salesianas\nBerezko bokazioa aurkitzea zirraragarria da! Jainkoak hitz egiten dizu zure galderetan zehar, zure nahietan, bizi zaren errealitatean zehar. Jainkoak zuri egiten dizun gonbidapena da eta erantzuna zure aldetik itxarotea.\nBokazio salesianoa maite izateko, mundu hobea nahi izateko eta prest egoteko, nahi gehiagotatik beste batzuekin batera Jainkoaren zerbitzura eta hura lortzeko gazteen jartzera ateratzen da.\nMoja Salesianoa izatea Jesusi jarraitzea da karisma salesianoaren arabera bizitza erlijiosoaren barruan. Zeinua eta Jainkoaren gazteen arteko maitasunaren adierazpena izateko dei bat da.\nDon Bosco eta Maria Mazzarello, gure fundatzaileak, Espirituak mugiarazita, beren heziketa-karismarekin Jesusen, Artzain Onaren presentzia, Bizitza ugaritasunean ematen duena, egin zieten gazteei ikusgai.\nSalesiano-emakumeak komunitatean bizi gara, eta hartan gure Jainkoaren esperientzia eta gure gazteen arteko heziketa eta ebanjelizatzailea misioa partekatzen ditugu.\nSalestar Familiaren eta lan egiten dugun testuinguru soziokultural desberdinen barruan, erlazionatzea haien estiloa eguneratzen eta Prebentzio-Sistemako hezten saiatzen gara gu, Elizako gure bokazioaren ezaugarria. Maria, ama eta hezitzaile, misio hau ematen duena da.\nAurrean gauden errealitateetan, forma desberdinekin, umeengatik eta behartsuengatik zaletasuna adierazten dugu Da mihi animas cetera tolle eta zure eskuetan uzten ditut espirituaren arabera bizi izandakoa animatzen dugu, Jesusen hitzei jarraituz: “Ume hauen bat nire izenean hartzen duenak, ni hartzen nau” (18,5 Mt)


Ketchupak zaporea kentzen die patatei – Guraso.eus\nKetchupak zaporea kentzen die patatei\n2015-07-14\tKoldo Gilsanz\nKontrakoa badirudi ere, ketchupak ez die patatei zaporerik ematen, kendu baizik. Era berean, bizitzan eta gurasotasunean ere, askotan gehigarrietan jartzen dugu arreta handia, funtsezko gauzak arbuiatuz. Kasu horietan, irakatsi baino, hobe genuke haurrengandik ikasiko bagenu.\nAzken aldi honetan hainbat herrialde bisitatu eta jende ezberdina ezagutzeko aukera izan dut. Askotan gogoratzen dut australiar batekin afaldu nuen lehen aldia. Menua: porru-patata purea. Janaria gure platerean izan genuen bezain pronto, nire lagunak egin zuen lehenengo gauza gatza eta piperbeltz dezente jartzea izan zen. Emazteak orduan esan zion janariak zuen zaporea probatu ere ez zuela egin, eta berak harrituta galdetu zuen patatari zaporea atera behar ote zion. Orduz geroztik, hainbat jatordu partekatu nituen gizon horrekin eta ikusi nuenean barbakoa saltsa, mostaza eta ketchupa zenbateraino erabiltzen zituen aurki ulertu nuen: ketchupak, zaporea eman baino, kendu egiten die patatei.\nGurasotasunean fenomeno honek badauka garrantzia. Har dezagun, elikaduraren esparrutik atera gabe, txokolatearen adibidea. Printzipioz ez da gomendatzen haurrei lehen bi urtetan txokolaterik ematea. Hala ere, asko dira muga hori luzatzearen alde daudenak. Haien aburuz, haurra txokolatea edo gozokiak jaten hasten denean, beste janariek duten gozotasuna nabari eta gozatzeko gaitasuna galtzen du. Besteak beste, frutak duen berezko gozotasuna ez da horren deigarria izango eta, hortaz, haurrak gozokiekiko lehentasuna garatuko du.\nElikaduraren esparruaz gain, antzeko fenomenoa beste alorretara pasa daiteke, hala nola, jolasera. Gaur egun, haur gehienek erabili ditzaketenak baino jostailu gehiago dituzte, horietariko askok bizi guztia saski baten hondoan pasatzen dutelarik. Gehiegizko kopuru horrek zaporea kendu dio jolasteari, ez baitu sormena kitxikatzen. Haurrak jostailuak kontsumitu egiten ditu, batekin amaitu eta hurrengoa hartuz, jolasaren magia bizi gabe. Gogoratu aurreko belaunaldian, esate baterako, zenbat denbora jolastu genezakeen peontza xalo batekin, edota playmobil pare batekin.\nJostailuen sofistikazioak ere antzeko eragina du. Geroz eta jostailu sofistikatuagoak daude: mugimendu, argi zein soinuekin. Eta behin trikimailu guztiak probatuta jolasa agortu egiten da. Ordea, gure haurtzaroan zenbat denbora eman genezakeen jolasean makil bat eta plastikozko balde baten taparekin? Zer behar genuen baserrian pasatako arratsalde arrunt bat aurkikuntza handiko arratsalde zirraragarria izateko?\nHorrekin ez dut esan nahi aurreko garaiak hobeak zirenik, edo haurrei makilak eman behar dizkiegunik jolas dezaten. Baina kontuz ibili behar dugu jolasak hartu duen formarekin, jolasaren esentzia galdu baitaiteke. Gogoratu jolasa dibertigarria izateko sormena, aurkikuntza eta erronka bildu behar dituela.\nGertatzen dena da, gaur egun gauza asko ikusi ditugula. Gehiegi, apika. Auzokideari dela, telebistan dela, desiragarritzat jotzen ditugun gailu asko ikusten ditugu egunero, horrek duen arriskuaz ohartu gabe. Gogoan dut Malasian bidailagun izan nuen italiar bat. Oihan tropikal batean barrena gindoazen eta, halako batean, urjauzi eder baten aurrean geunden. Taldekide gehienok, liluratuta, inguruaz gozatzen hasi ginen aho bete hortz. Denok, italiarra izan ezik. Berarengana gerturatu eta gustuko ez ote zuen galdetu nion, eta berak, ia pena aupegiarekin, esan zidan Niagara eta Iguazuko ur jauziak ikusiak zituela eta, horren ostean, gainontzeko urjauzi guztiak txikiak eta arruntak iruditzen zitzaizkiola.\nUne hartan pena sentitu nuen, besteon poza partekatzen ez zuelako. Ondoren, horren inguruan pentsatzen, nik neuk ere hainbatetan akats bera egiten dudala konturatu nintzen. Momentu bereziak une berezietarako erreserbatuko banitu bezala (oporrak, bidaiak, asteburuak hondartzan…), eguneroko martxan zer topatuko dudan aurreikusten dut eta neure buruari harritzeko aukera ukatu egiten diot. Niagarako urjauzia topatuko ez dudala badakidanez, bidean topatzen ditudan erreka txikien edertasunari ez diot erreparatzen; gauza txikien atzean dagoen zoriontasunaz ez dut gozatzen.\nZorionez, haurrek ez dute horrela funtzionatzen eta eguneroko ekintza arruntetan zoriontasunerako atea topatu dezakete. Haiek mundua estreinakoz ari dira ikusten eta, horregatik, forma bat ez dute beste batekin konparatu behar baloratu ahal izateko. Puxika liluragarria da bere itxuragatik, eta berdin dio munduan beste puxika handiago, koloretsuago edota sofistikatuagoak existitzen badira. Momentuko esperientzia zoragarria da konparatu edo epaitzen ez dugunean.\nHorrexegatik esaten dut, fenomeno horren inguruan helduok dugula haurrengandik berikasteko aukera. Ez diezaiegun hainbeste irakatsi nola eman zapore bereziak patatari, eta dastatu dezagun beraiekin batera patata xume guztien zapore bakun eta bakarra.


barren.eus - Lau lanpostu sortuko ditu Udalak enplegua sustatzeko planaren baitan\nArgitaratua: 2017-10-10 10:56\nDebabarrena eskualdeko enplegu-planaren barruan, Elgoibarko Udalak elektrikari lanpostu bat eta jarduera anitzetarako beste hiru eskainiko ditu.\nKasu bietan kontratuek bost hilabeteko iraunaldia izango dute, lanaldi osoan, 6:45-14:00 ordutegiarekin. Elektrikariak herriko argiteria eta lokal publikoen sistema berrikuste eta mantentze lanak egingo ditu eta Behe-tentsioko instalatzaile argiketaria karneta eduki beharko du.\nBestalde, jarduera anitzeko langileak, hiri altzarien metalezko eta zurezko elementuetan, oinezkoentzako bide, espaloi eta erabilera publikoko parkeetan mantentze eta konpontze lanak egingo ditu eta ekitaldietako muntaketa lanetan lagundu.\nBi kasuetan, B gidabaimena edukitzea, udalerria ezagutzea eta gaztelaniaz berba egiten jakitea beharrezkoa izango da eta baita langabea izatea eta Lanbiden enplegu-eskatzaile gisa izena-emanda egotea ere. Halaber, honakoak ere baloratuko dira: euskara ezagutza, igeltserotza, elektrizitate, margotze edota zurgintzan frogatu daitekeen lan esperientzia izatea, DBE (Diru-sarrerak Bermatzeko Errenta) onuradun titularra izatea, edo 55 urte baino gehiago edukitzea.\n• Parte hartzeko eskabideak aurkezteko era eta epea\nHautapen-prozesuan parte hartu nahi duenak argitaratutako oinarrietan eskatzen den dokumentazioa aurkeztu beharko du, Lanbidek dituen bulegoetan, 2017ko urriaren 16a baino lehen. Lanbideren web orrialdetik ere egin daiteke eskabidea:\nJarduera anitzeko langilea\n• Udalaren konpromisoa\nElgoibarko Udalak jakinarazi duenez, Enplegu Plan honekin lanpostuen sustapenarekin eta herritarren bizi kalitatearen hobekuntzarekin duen konpromisoa erakusten du. "Modu honetan, pertsonen talde bati ezagutza eta lan esperientzia eman nahi zaizkio profesionalki trebatu eta enpleguaren bilaketa eraginkor bat egin ahal izateko tresnak errazteko helburuarekin, era berean erabilgarritasun soziala duten kalitatezko lanak egiten direlarik", azaldu dute.\nUdalak sei lanpostu sortuko ditu 73.000 euroko diru-laguntzaren bidez (2016-10-01)\nLangabezian dauden sei lagun kontratatuko ditu Elgoibarko Udalak (2015-05-12)


Izeta II-aren azken errekor saiakera eta agurra | El Diario Vasco\nZarautzIzeta II-aren azken errekor saiakera eta agurra\nIzeta II-aren azken errekor saiakera eta agurra\nIzeta II. Harriari loturik jarraituko du, aurrerantzean gazteei erakusten eta laguntzen. / ETXEBERRIA\nJaialdi berezia prestatu da gaur arratsalderako Aritzbatalde frontoian, Izeta II-aren agurrean\nANTXON ETXEBERRIA ZARAUTZ. Sábado, 28 octubre 2017, 10:43\nArratsalde berezia dudarik gabe gaurkoa Joxe Ramon Iruretagoienarentzat; 32 urteko kirol ibilbidearen ondoren, gaur arratsaldeko jaialdian agur esango du, ez dugu plazetan gehiago ikusiko. Konpromezu txiki bat baduela Urdaneta auzoko jaietan, baina besterik ez. Bere erabakia izan da 50 urterekin harria uztea, oraindik sasoi betean dagoenean.\nEta sasoian dagoela erakusteko, gaur arratsaldeko jaialdian errekor berri bat jartzen saiatuko da; 10.000 kilo sorbaldara igo nahi ditu txanda bakar batean; lehendabizi 50 altxaldi 100 kiloko kubikoari eta jarraian 100 kiloko zilindroari beste 50 altxaldi, baina esku bakar batekin.\nJaialdia 18:00etan hasiko da Aritzbatalde frontoian, doako sarrerarekin. Izeta II-ak hala nahi izan du, bere erretiro egunean sarrera doakoa izatea. Jaialdia, urte guzti hauetan lagun eta aldi berean arerio izan dituen hogeiren bat harrijasotzaileek zabalduko dute, tartean Aimar Irigoien, Jokin Eizmendi, Mikel Lopetegi 'Urra', Landarbide, Goenatxo, Zelai... bakoitzak erakustaldi txiki bat eginez.\nHiru emakume harrijasotzaile ere arituko dira, eta lau aizkolari ere, tartean Arria V. eta Txapartegi. Jarraian, Izeta II-aren errekor saiakera izango da; bere asmoa, 20 minututik jaistea, eta atseden txiki bat hartu ondoren, omenaldien momentua helduko da. Jaialdiak ordu eta hogei minutu inguruko iraupena izango du eta antolatzaileek, tartean Zarautz kirol elkarteko herri kirol sailetik, frontoira gertura- tzeko deialdia luzatzen dizuete. ETB1-ek bihar emango du jaialdia.\nDos de dos para el Grupo Ulacia en su estreno\nGutiérrez: «La naturaleza en Australia es mucho más salvaje y me encanta, da mucha vida»\nVisita al Museo Vasco de Baiona y la Villa Arnaga de Cambo\nCurso para la identificación de gaviotas en la costa vasca\nRetratos y paisajes de Gipuzkoa entre 1936 y 1957\nEl Vasconia, rival esta tarde en Asti EH Bildu trabajará con los zarauztarras qué y cómo debe ser Santa Clara


enero 2018 – Zubia\nKaixo! Azken egunetan, aitona amonen garaiko ikasgelak, irakaslea, ikasleak, zigorrak … nolakoak ziren ezagutzen aritu gara, horretarako aitona amonekin hitz eginez. Jarraian, andereño Mari Karmen eta bere ikasleen klaseko egun bat nolakoa den ikusteko aukera duzue. Zer iruditzen zaizue? Mari Karmen zorrotzegia dela edo ikasleak alfer xamarrak? jijijiIkusi ikusi … ea gustatzen zaizuen!\nElkarrekin lanean :)\nBeno beno beno, ikusten duzue zeinen gustora ibili garen elkarrekin lanean? Aitona amonen garaiko zenbait aspektu ezagutzen ari gara eta ez zaizue iruditzen denen artean askoz gehiago ikasiko dugula? Guk hori pentsatzen dugu eta horrelaxe egiten ari gara! Arhane, Arai, Irune, Ghita eta Lina egunero gure gelara etorriko dira elkarrekin lan egitera, eta nola ez, …\nTxikitxoei ipuinak irakurtzen :)\nKaixo, aspaldiko! 🙂 Gabonak izan direla eta blog-a erabat bazterturik izan dugu, barkatuko diguzue jiji! Baina hemen gaude berriz, disfrutatzeko prest! Ikusten duzuen bezala, gure neska mutilak txikien gelakoei ipuinak irakurtzen egon dira gaur arratsaldean, eta ez dakizue zeinen gustora! Adi adi entzuten zieten eta gure ikasleak, pozez txoratzen! Astean tartetxo bat hartuko dugu gaur …


Edmundo de Amicis - Wikipedia, entziklopedia askea.\nOneglia (en) , 1846ko urriaren 21a\nItaliako Erresuma (1861eko martxoaren 17a - 1908ko martxoaren 11)\nBordighera, 1908ko martxoaren 11 (61 urte)\nMonumental Cemetery of Turin (en)\nidazlea, politikaria, kazetaria, haur literatura idazlea eta poeta\nCuore. Libro per ragazzi\nEdmundo de Amicis (Oneglia, Imperiako probintzia, 1846ko urriak 21- Bordighera, Imperia, 1908ko martxoak 11) idazle italiar bat izan zen, eleberrigilea eta bidaia liburuen egilea.\nBere lehen kontaktua literaturarekin Cuneon izan zuen. Turineko lizeo batean ikasi zuen. 16 urterekin Modenako akademia militarrean sartu zen, non ofizial kargua lortu zuen.\nAbertzale handi bat izan zen (Custozako guduan parte hartu zuen 1866an), bidaiari nekaezina eta liburu askoren egilea. Bere lana erromantizismo eta errealismo arteko nahasketa korapilotsu bategatik bereizten da, asmo etiko sakon batekin irakurlea beti onerantz zuzentzeko zentzuan.\nMaroko (1876), Espainia (1873) eta Holanda (1874) dira bidaia liburu ugarietako batzuk, arrakasta handia ere lortu zutenak egileak bere begi aurrean ikusten diren toki eta ohiturak azkar deskribatzeko erakutsi zuen erraztasunagatik. Beranduago, are arrakasta handiagoa izan zuen Lagunak (Gli Amici, 1883) eleberria idatzi zuen. Bere bizitzan gertatu zen beste gertakarietako bat, eta bere bizitzan pisu handia izan zuena Italiako Alderdi Sozialistara afiliatu izana izan zen, alderdi honen egunkaria zen Il Grido del Poppolon ondoren Kontu Soziala (Questione sociale, 1894) izeneko lanean bildu zituen artikuluak idatzi zituen; honentzat konferentzia ugari eman zituen. 1890eko Maisu baten eleberria lanean bere begirada garratza eta ilusiorik gabea da, oso ez ohikoa bere estiloan. 1905eko L'idioma gentile lanean, italiar hizkuntzaren apologia bat dena, bere aberriari ezezik, bertako tradizio eta kulturari zion maitasuna adierazten du.\nBeste lan bat, beharbada ezagunena dena, Cuore da, 1886an argitaratua. Interesgarria da lan hau irakurle gaztea emozionatu eta negar eginarazteko egina dagoela aipatzea. Hizkuntza askotara itzulia eta zinera, telebistara eta komikietara ugari eramana urteetan zehar jatorrizko argitalpenetik (horien artean, Marco, Apeninoetatik Andeetara marrazki bizidunetako telesail japoniarra), liburu honetan tartekatua dagoen Apeninoetatik Andeetara narrazioan inspiratua dagoena. Beste elementu interesgarri bat, liburua haur baten egunerokoa bezala aurkeztua dagoela da, Enrike izeneko haur bat, Turingo udal eskola batean hirugarren mailako ikasle bezala bere eskola urtean zehar.\nLa vita militare (1868) (Bizitza militarra)\nNovelle (1872) (Eleberriak)\nRicordi del 1870-1871 (1870-1871ko oroitzapenak)\nLa Spagna (1872) (Espainia, bidaia Amadeo I.a Savoiakoa erregearen agintaldian zehar, 2002)\nRicordi di Londra (1873) (Londresko oroitzapenak, 2008)\nRicordi di Parigi ( 1878) (Parisko oroitzapenak, 2008)\nConstantinopoli (1878/79) (Konstantinopolis, 2007)\nGli Amici (1883) (Lagunak)\nCuore (1886) (Bihotza, 2009)\nArdoaren eragin psikologikoak (1880) - Ediciones TREA 2009\nFlorentino idazle txikia\nWikimedia Commonsen badira fitxategi gehiago, gai hau dutenak: Edmundo de Amicis\n(Italieraz)"Cuore" osoa "on-line"\nMultimedia: Edmondo De Amicis\nBNF: 120154824 (data)\nOpen Library: OL75188A\nGutenberg proiektua: 7650\nItaliako haur literaturako idazleak\nOrriaren azken aldaketa: 18 otsaila 2019, 05:00.


Patxitrapero: Argazki bat behintzat atera diot\nArgazki bat behintzat atera diot\nMunduan izan diren artistak, beren artea edozein dala ere, edozein huskeria erabiltzen ariko ziren gogoan… Bapatean zerbaitek liluratu zituen arte.\nGero lanean jarriko ziren, eta burutuko zituzten ikusitako hark sentiarazitako obra eder hoiek.\nNik gogokoen dedana, auskalo zergaitik, Dalik egindako hauxe:\nLeihoan jarrita dagoen neska honi begira imajinazen det Dali, bere baitatik kanpora, gero koadroan marraztu beharreko xehetasun guztiak jasotzen.\nNeuk, nere burua artistatzat ez daukan honek, lilura momentu bat izan det gaur arratsaldean, Zarautzen.\nAurrean neukan arren, ez naiz bere presentziaz ohartu bapatean ikusi dedan arte. Bere ile luze zoragarria bankuan pausatuta; esku batez, leun-leun, motots zati bat hartu, eta honekin jolasten…\nArgazki bat behintzat atera diot.\n. Patxi en 11:02 da tarde\nmuxkilla 7/12/2010 8:49 da manhã\nZenbat gustatzen zaidan koadro hori niri ere. Etxean jarrita daukat, pentsa! Eta egia esan, ez da ezer berezia, baina zoragarria da!\nPatxi 7/13/2010 12:10 da manhã\nJakinmina piztu zait, zein ote dan neska hori, bila ibili naiz: Ana María da, bere arreba. Nekerik gabe, orduak ematen omen zituen Dalik pintatzen, eta arreba gustora. Beti leihoren baten ondoan pintatzen omen zuen, eta hura ere ez omen zan nekatzen, leihotik begira xehetasun guztiak jasotzen.\nPentsatzen jarri naiz, zergaitik gustatzen zaidan koadro hau, eta baliteke honegatik izatea: erreza zaidalako bere tokian jartzea. Ni ere oso leiho zalea naiz. Betidanik gustatu izan zait, asko-asko gainera, leihotik begira egotea.\nMezuan aipatzen dedan antzeko estasi poetikoetan ze aurpegi jartzen dedan, hori nik dakidan batek ezagutu du, ezta muxkilla? ;-)\nmuxkilla 7/17/2010 1:47 da manhã


Zein dira nire txakurrari eman beharko nizkion txertoak Txakurren Mundua\nTxakur bat erosi edo adoptatu, haren osasuna bermatzeko egin behar duzun gauza bat da txertatu ezazu. Horrela, hein handi batean, koronabirusak edo hepatitis infekziosoa bezalako gaixotasun arriskutsuak kutsatzea eragotziko diezu.\nPelutsu batekin bizi zaren lehenengo aldia bada eta zeini eman behar diozun ez badakizu, ez kezkatu. Gero esango dizugu zein dira nire txakurrari eman beharko nizkion txertoak.\n1 Txakurren txertaketa plana\n2 Zer jakin behar zenuke txertoei buruz\nTxakurren txertaketa plana\nGure lagunak jasan ditzakeen gaixotasunak sortzen dituzten mikroorganismo berberak herrialde guztietan batera bizi ez diren arren, txertaketa plana oso gutxi aldatzen da eta gutxi gora behera honela da:\nBizitzako 45 egunetan: parvobirusaren aurkako txertoaren lehen dosia.\n8-10 aste: erabilera anitzekoa jarriko zaizu, parvovirus, distemper, hepatitis, parainfluenza eta leptospirosiaren aurka babestuko zaituena.\n12 eta 14 aste: erabilera anitzekoa jartzen zaio berriro.\n16 eta 18 aste: Traheobronkitisaren txertoa ematen dizute, parainfluenza eta mugaz babestuko zaituena.\n20 eta 24 aste: Amorruaren aurkako txertoa ematen dizute.\nUrtean behin: booster txertoa lortuko duzu, parvovirus, distemper, hepatitis, parainfluenza, leptospirosis, mugako eta amorruaren aurka babestuko zaituena.\nOHARRA: Amorruaren aurkako txertoa derrigorrezkoa da, eta zigorra jaso ahal izango duzu zure txakurra txertatu ez dela aurkitzen dutenean. Gogoratu txakurkumeen txertoak Bizitzako lehen hilabeteetan oso garrantzitsuak dira bizitza arriskuan jar dezaketen arazo larriak edo infekzioak ekiditeko.\nZer jakin behar zenuke txertoei buruz\nTxertoak lo dauden mikroorganismoak dira (birusak, bakterioak), izaki bizidunen gorputzean sartu ondoren, sistema immunologikoa antigorputzak sortzen hasten da., mikrobio horiei eraso egingo diena. Baina ez kezkatu: txakurra ez da gaixotuko; Baina bihar birus edo bakterio batekin harremanetan jartzen bazara, dagoeneko sortutako antigorputzak izango dituzunez, askoz ere errazago borrokatuko duzu.\nTxerto bakoitza gutxi gorabehera kostatzen da 20 euro, 30eko amorrua izan ezik. Animaliaren segurtasuna bermatzeko, pilula bat 15 egun inguru lehenago ematea gomendatzen da, barneko parasitoak kentzeko izan dezake.\nZure txakurrari eman behar diezun txertoen inguruko zalantzak argitu izana espero dugu. Bestela, galdetu lasai 🙂.\nArtikuluaren bide osoa: Txakurren mundua » Txakur orokorrak » Bitxikeriak » Zein dira nire txakurrari eman beharko nizkion txertoak\nZergatik usaintzen du nire txakurraren arnasa?


Gobierno de Navarra - Comunidad Autónoma de[...] (via Public) / San Kristobal espetxetik 1938an ihes egindako zazpi lagunen gorpuzkinak aurkitu dituzte Burutaingo hobian\nOllo kontseilaria gaur goizean egon da gorpuzkinak ateratzeko lanak bisitatzen, batxilergoko 60 bat ikaslerekin batera\nGorpuzkinak aurkitzeko Nafarroako Gobernuaren Programaren barruan, eta familiek eta elkarteek urteetan zehar egin duten lanarekin jarraituz, hobi bat aurkitu dute Burutainen (Anue) Ezkaba mendiko San Kristobal espetxetik 1938an ihes egindako gutxienez zazpi lagunen gorpuzkinekin. Egunotan egindako lanaren ondoren, Aranzadi Zientzia\nOllo kontseilaria, Burutuaingo hobian aurkitutako gorpuzkinak nola ateratzen dituzten begira.\nElkarteko lantaldeak gaur hasi ditu gorpuak ateratzeko lanak, eta bihar\namaituko dutela aurreikusten da.\nAna Ollo Herritarrekiko eta Erakundeekiko Harremanetako kontseilariak gaur goizean bisitatu du leku hori, Alvaro Baraibar Bake, Bizikidetza eta Giza Eskubideetako zuzendari nagusiarekin eta Jose Miguel Gaston Memoria Historikoko Ataleko buruarekin batera. Agintariez gain, Batxilergoko 1. eta 2. ikasturteetako 60 bat ikasle egon dira, Iruñeko Iturrama eta Barañaingo Alaitz Bigarren Hezkuntzako Institutuetakoak, eta Osasun arloko Lanbide Heziketako ikastetxekoak. Ekimen hori "Memoriadun eskolak" proiektuaren barruan sartzen da; helburua da ikasleen prestakuntzan gertatutakoaren memoria ere txertatzea, errespetuaren eta bizikidetzaren balioak, gatazken konponbide baketsuak eta giza eskubideak sustatzeko. Han izan da Montserrat Sanz ere (Cuellar, Segovia), espetxetik ihes egin eta Frantziara alde egiten saiatu ziren eraildako presoetako baten biloba.\nAurkitutako gorpuetako baten zatia.\nMartin Laguardia ere egon da bisita horretan, lurperatzeen lekukoa, garai hartan haur bat zena; bere jarraibideei esker aurkitu dute Burutuaingo hobi hori.


Helburua familiei euren seme-alaben jaiotzarekin, adopzioarekin eta mantenuarekin erlazionatutako gastuei aurre egiteko diru-laguntzak eskaintzea da.\n* Laguntza eragiten duen semearen zein alabaren zaintza duen aitak edo\n* Adopzio aurreko familia-harrera edo tutoretza dela, adingabeko pertsonen zaintza duten pertsonak.\n* Edozein kasutan, eskatzaileak Tolosan bizi eta erroldatuta egon beharko du eskaera aurkezterakoan, Euskal Autonomia Erkidegoko edozein udalerritan modu eraginkorrean, biziz eta bertako erroldan egonez, gutxienez eskaera aurkeztu baino urtebete lehenagotik, edo bestela, Tolosan bizi eta erroldatuta egonda eskaera aurkezteko unean, Euskal Autonomia Erkidegoko edozein udalerritan bizi eta erroldatuta egonez, aurreko hamabi hilabeteetan bertan etengabe bizi ez izanagatik eta erroldatuta ez egonagatik ere, baldin eta egiaztatzen badu azken hamar urteetan bost urte segidan eman dituela Euskal Autonomia Erkidegoan bizitzen eta erroldatuta.\n* Halaber, onuradunak laguntzak helburu duen seme-alabarekin erroldatuta egon beharko du, bai eta familia-unitatearen eraketa zehazteko zenbatutako seme-alaba guztiekin ere.\n2. Eskaera eredu ofiziala behar bezala beteta.\n3. Gurasoen NAN-ak, edo, horrelakorik izan ezean, eskatzaileen nortasuna egiaztatzen duen beste agiriren bat.\n4. Familia liburua.\n5. Adopzioaren, harreraren edo tutoretzaren kasuan, hura gauzatzeko ebazpen judizialaren edo antzeko dokumentua.\n6. Eskatzailearen ezkontza deuseztatu bada, edo epai judizialaren bitartez\neskatzailea banandu edo dibortziatu bada, laguntza eragin duten seme-alaben zaintza eta babespea esleitzen duen ebazpen judiziala.\n7. Orobat, ebazpen judizialaren arabera seme-alaba horien zaintza eta babespea konpartitua bada, laguntzaren eskatzailea erabakitzeko lortutako akordio sinatua aurkeztuko da.\n8. Familia-unitateko kideren bati desgaitasuna edo menpekotasuna onartu bazaio, desgaitasun-maila aitortzeko emandako ziurtagiria.\n9. Laguntza kobratu nahi den aurrezki-libretaren edo banku-kontuaren\n10. Administrazio eskudunaren bitarteko elektronikoen bidez eskatzailearen eta bikotearen nortasun-agiri nazionala edo atzerritarraren identifikazio-zenbakia begiratzeko, egiaztatzeko edo frogatzeko baimena, eta, hala badagokio, Administrazio eskudunaren bitarteko elektronikoen bidez Euskal Autonomia Erkidegoko Izatezko Bikoteen Erregistroa egiaztatzeko, baieztatzeko edo ziurtatzeko baimena.\n11. Familia-unitatea eratzen duten gurasoen errenta maila ezagutu behar den kasuetan, laguntzetako organo kudeatzaileak dagozkion zerga-administrazioetan aipaturiko informazioa lortzeko baimena, edo, bestela, baimentzen ez bada, PFEZ errenta-aitorpena, jaiotzaren, adopzioaren, adopzio aurreko familia-harreraren, edo tutoretzaren dataren aurreko bi urteei buruzkoa. Horrelakorik ez badago, PFEZari egozteko moduko diru-sarreren ziurtagiria, dagokion administrazioak emandakoa.\nTelematikoki (Eusko Jaurlaritza)\n32/2015 Dekretua, martxoaren 17koa, familia-politiken eremuan familia-errenta estandarizatzeko sistema erregulatzen duen dekretua aldatzekoa.